Remaja 12-17 tahun mula diberikan vaksin di Vietnam

Vietnam akan memberikan suntikan vaksin Covid-19 kepada remaja berusia 12 hingga 17 tahun bermula Oktober, menurut Kementerian Kesihatan negara ini.

Kementerian Kesihatan dalam satu kenyataan pada Khamis memaklumkan provinsi dan bandar-bandar diminta untuk memberi keutamaan kepada mereka yang berusia 16 hingga 17 tahun terlebih dahulu.

Agensi Berita Vietnam melaporkan inokulasi akan dilakukan berdasarkan bekalan vaksin dan situasi pandemik di setiap lokaliti.

Menurut kementerian, setiap orang akan disuntik dengan dua dos vaksin yang sama.

Pada 11 Okt, lebih 55 juta dos vaksin Covid-19 telah diberikan kepada mereka berusia 18 tahun.


Pemergian Qaradawi kehilangan besar kepada umat Islam: Muhyiddin

Bekas Perdana Menteri Tan Sri Muhyiddin Yassin menyifatkan pemergian ulama terkemuka dunia kelahiran Mesir, Syeikh Yusuf al-Qaradawi semalam, sebagai satu kehilangan besar kepada dunia Islam.

Pengerusi Majlis Pemulihan Negara itu berkata, Allahyarham merupakan seorang ulama yang paling disegani atas sumbangan besarnya kepada umat sejagat dan dianggap mujtahid pada era moden ini.

“Saya merasa sungguh dukacita apabila mendapat perkhabaran ulama muktabar dunia, Prof Dr Yusuf al-Qaradawi telah kembali ke rahmatullah.

“Pemergian Dr Yusuf al-Qaradawi merupakan satu kehilangan besar kepada dunia Islam kerana Almarhum merupakan seorang ulama yang paling disegani,” katanya dalam kenyataan, hari ini (27 September 2022).

Ahli Parlimen Pagoh itu berkata, ketika hayatnya, Almarhum memberi sumbangan besar menerusi penghasilan lebih 120 naskhah buku termasuk perundangan Islam yang diterjemahkan dalam pelbagai bahasa.

“Sungguh besar jasa bakti dan sumbangan Almarhum kepada umat sejagat sehingga dianggap sebagai seorang mujtahid pada era moden ini.

“Semoga roh Almarhum dicucuri rahmat dan Allah mengampunkan segala dosanya serta menggandakan pahala atas segala kebaikan dan sumbang bakti yang tidak terhingga kepada umat manusia. Al- Fatihah,” katanya.

Syeikh Qaradawi meninggal dunia pada usia 96 tahun di Qatar, tempat beliau tinggal dalam buangan setelah tentera pimpinan Abdel Fatah Al-Sisi menggulingkan kerajaan demokrasi Mesir pimpinan Ikhwanul Muslimin.

Allahyarham Syeikh Qaradawi yang menjadi penyokong kuat Ikhwanul Muslimin telah dibicarakan dan dijatuhkan hukuman mati tanpa hadir di Mesir.

Allahyarham sangat masyhur menerusi program Sharia and Life terbitan saluran berita antarabangsa, Al-Jazeera yang dianggarkan ditonton oleh 40 hingga 60 juta penonton di seluruh dunia.

Atas jasa baktinya dalam dunia Islam, kerajaan Malaysia telah menganugerahkan Allahyarham Tokoh Maal Hijrah Antarabangsa pada 2009.


Annuar Musa hanya mahu Ketereh

Menteri Komunikasi dan Multimedia Tan Sri Annuar Musa tidak mahu berpindah kerusi sebaliknya mahu terus kekal di kawasan Parlimen Ketereh menjelang Pilihan Raya Umum Ke-15 (PRU-15), pada 19 November depan.

Penyandang kerusi itu tetap bertegas tidak akan bertanding di tempat lain selain Ketereh yang juga tempat kelahirannya, jika ditawar menjadi calon pada pilihan raya akan datang.

Beliau berkata, pendirian itu sudah menjadi prinsipnya sejak dahulu lagi dan tidak berpindah walaupun pernah kalah sebelum ini.

“Saya sudah buat keputusan sejak dahulu lagi, tak mahu bertanding di tempat lain, sebab prinsip saya mahu berkhidmat di tempat saya dilahirkan, walaupun melihat orang sekarang berpindah randah.

“Cara politik adalah masing-masing. Ada sesetengah orang setiap penggal berpindah, namun saya memilih untuk menawarkan diri berkhidmat di tempat kelahiran dan UMNO bahagian yang saya pimpin.’

“Kalau nak suruh saya bertanding di Kuala Lumpur ke, kampung isteri saya ke, itu bukan prinsip saya,” katanya menurut BH..

Beliau berkata demikian pada sidang media selepas melawat Program Jualan Murah Keluarga Malaysia (PJMKM) di Peringat, hari ini (29 Oktober 2022).

Ketika ditanya sama ada beliau akan kekal bertanding di Parlimen Ketereh, Annuar berkata beliau sendiri tidak tahu dan terserah kepada pucuk pimpinan parti.

“Seperti yang saya kata di Ketereh kita ikut perlembagaan di mana kita di peringkat bahagian sudah mencadangkan nama calon dan diserahkan kepada Badan Perhubungan UMNO negeri sebelum dirujuk kepada pusat.

“Mengikut perlembagaan jika mereka mahu memilih calon lain iaitu bukan senarai yang kita cadangkan, parti hendaklah berunding semula dengan bahagian berkenaan.

“Setakat ini tiada berunding semula dan saya kira nama yang dicadang itu dipertimbangkan. Terima atau tidak saya serahkan kepada pucuk pimpinan,” katanya.

Sementara itu, ketika ditanya kenyataan Presiden UMNO, Datuk Seri Ahmad Zahid Hamidi, yang UMNO memastikan calon dipilih pada PRU15 adalah pemimpin yang berdisiplin tinggi dan tidak besar kepala, Annuar memaklumkan pendirian itu adalah hak presiden.

“Saya fikir sebagai presiden beliau berhak menyatakan dasar yang beliau mahukan. Kita tidak ada masalah kerana apa yang penting, calon yang boleh membawa kemenangan,” katanya yang sebelum ini, dilihat agak tegas mengecam Zahid.


Arab Saudi puasa Khamis

Arab Saudi mengumumkan bahawa 1 Ramadan 1444 akan bermula pada Khamis (23 Mac 2023) lapor agensi berita rasmi negara itu, SPA.

Mahkamah Agung Arab Saudi memutuskan pada petang Selasa bahawa kalendar Islam bulan Syaban, yang mendahului Ramadan, akan berakhir pada Rabu, sekali gus bermakna Ramadan akan bermula pada hari berikutnya.

Pihak berkuasa pada Selasa menyeru penduduk supaya cuba melihat anak bulan yang menandakan permulaan Ramadan, tetapi ia tidak kelihatan, kata media kerajaan.

Jawatankuasa rasmi melihat anak bulan di negara jiran, Qatar juga mengumumkan bahawa Khamis “adalah hari pertama bulan Ramadan yang diberkati,” lapor agensi berita Qatar di Twitter.

Puasa dipatuhi dengan ketat di Arab Saudi, dengan restoran ditutup sehingga waktu berbuka puasa.

Tarikh permulaan Ramadan, bulan umat Islam, ditetapkan oleh pengiraan bulan dan penglihatan fizikal untuk menentukan permulaan bulan baharu.

Di Malaysia, tarikh melihat anak bulan bagi permulaan 1 Ramadan 1444 akan dilakukan hari ini.

Majlis Raja-Raja telah bersetuju bahawa tarikh permulaan puasa Ramadan adalah berdasarkan ‘rukyah’ (melihat anak bulan) dan ‘hisab’ (pengiraan).

Tarikh permulaan puasa akan diisytiharkan pada malam ini melalui radio dan televisyen.

Kenyataan itu menyebut jawatankuasa-jawatankuasa berkaitan telah diperkenankan melihat anak bulan Ramadan pada petang hari tersebut di 29 lokasi di seluruh negara.

22 Mac lihat anak bulan Ramadan


Setiausaha Kesihatan Britain positif Covid-19

Setiausaha Negara (Kesihatan dan Tanggungjawab Sosial) British, Sajid Javid hari ini mengesahkan beliau diuji positif Covid-19, tetapi memaklumkan simptomnya adalah rendah dan beliau juga sudah menerima dua dos suntikan vaksin.

Javid, sebelum ini menyokong penuh rancangan Perdana Menteri Boris Johnson untuk membuka sepenuhnya ekonomi England dan memansuhkan semua larangan Covid-19 mulai Isnin ini.

“Pagi ini saya diuji dan positif Covid-19,” katanya di laman Twitternya sambil menambah beliau turut melakukan ujian PCR yang perlu dikaji di dalam makmal.

Katanya beliau sedang menunggu keputusan ujian PCR itu selain telah selesai mengambil dua suntikan vaksin.

Javid menyatakan beliau telah mengambi dua dos vaksin AstraZeneca di mana yang terakhir adalah pada 16 Mei lalu.

Dalam kenyataannya Javid berkata beliau melakukan ujian hari ini setelah berasa pening, namun simptom yang dihadapinya adalah rendah.

Britain sekarang ini berdepan dengan gelombang ketiga Covid-19, tetapi Johnson dan Javid menyatakan program vaksinasi telah lama mematahkan rantaian antara jangkitan dan kematian.

Jumlah jangkitan Covid-19 di United Kingdom (UK) semalam adalah sebanyak 51,870 kes, menjadikan jumlah keseluruhan dalam tempoh seminggu sejak Sabtu lalu sebanyak 277,995 kes, meningkat 34.9 peratus berbanding data minggu sebelumnya.

Kematian yang berkaitan dengan Covid-19 turut meningkat 57.4 peratus setiap minggu, di mana pihak berkuasa melaporkan 277 kes sejak 10 Julai, termasuk 49 pada Jumaat.

Angka positif Covid-19 itu dijangka melonjak penghujung bulan ini atau tepatnya dua minggu selepas perlawanan akhir EURO 2020 yang berlangsung di Stadium Wembley, England, dengan kehadiran lebih 60,000 penonton.

Malah, sudah ada laporan mengatakan terdapat penyokong England diuji positif Covid-19 ketika pihak berkuasa kesihatan England (PHE) meminta mereka melakukan ujian berkala, menjelang rancangan Perdana Menteri Boris Johnson untuk menamatkan sekatan Covid-19 di seluruh negara itu. – Agensi


‘Mood terhadap PN naik, terus kerja keras capai kemenangan berganda’

Tan Sri Muhyiddin Yassin yakin Perikatan Nasional (PN) dapat menubuhkan Kerajaan Persekutuan setelah rakyat mulai menyedari bahawa parti gabungan pimpinannya memang ikhlas melindungi dan membantu mereka.

Sehubungan itu, beliau meminta calon PN dan jentera pilihan raya parti terus bekerja keras untuk memastikan kemenangan berganda, kerana rakyat masih memerlukan bantuan dan perlindungan kerajaan prihatin, bersih dan stabil.

“Tekad untuk bekerja demi manfaat rakyat ini juga yang saya pegang ketika berusaha sedaya upaya untuk memastikan setiap rakyat terselamat ketika wabak Covid-19 melanda.

“Kita lakukan apa sahaja yang boleh pada ketika itu untuk melindungi nyawa rakyat dan memastikan setiap orang mempunyai makanan di atas meja.

“Perjuangan membantu rakyat ini masih belum selesai. Ramai yang masih memerlukan bantuan kita di luar sana. Insya-Allah, perjuangan murni ini akan kita sambung setelah Perikatan Nasional beroleh kemenangan dan membentuk kerajaan,” katanya sempena kempen rasmi Pilihan Raya Umum Ke-15 (PRU-15) yang bermula hari ini.

“Kepada semua jentera Perikatan Nasional, bekerja keraslah untuk memastikan kemenangan Perikatan Nasional. Saya dapat rasakan mood rakyat pada masa ini amat positif kepada kita, insya-Allah.

“Berkempenlah dengan cara yang berhemah, patuhi undang-undang pilihan raya dan elakkan sebarang provokasi yang boleh mengganggu ketentetaman awam.”

Pengerusi PN itu memetik hadis riwayat Ibnu Hibban yang bermaksud “Sebaik-baik manusia adalah orang yang paling bermanfaat bagi orang lain.”

“Pesanan Rasulullah SAW seperti yang terkandung di dalam hadis di atas saya tujukan kepada semua calon Perikatan Nasional sempena kempen rasmi yang bermula hari ini.

“Sebagai calon pilihan raya, anda sedang memikul amanah yang berat. Ini kerana apabila anda terpilih sebagai wakil rakyat, anda akan mengabdikan diri kepada rakyat dan negara,” katanya.


Langkah Sheraton permulaan perpaduan ummah, tapi UMNO tuai laba

Tiba-tiba seorang pemimpin Melayu menyebut kerjasama tiga parti Melayu utama sekadar satu hipotesis. Tentunya ia begitu mengejutkan. Sedangkan sejarah dan peristiwa mengenainya banyak terhidang sebelum ini.

Tidak perlu susah-susah hendak belek akhbar lama. Search sahaja Google akan keluar berita-berita lama. Kalau tidak kerana sebuah pakatan, UMNO masih lagi berada di kerusi pembangkang sekarang.

UMNO tidak boleh hendak nafikan hakikat itu. Gerakan awal bagi menggantikan kerajaan Pakatan Harapan (PH) bermula selepas banyak isu mencabar ketuanan Melayu, Raja dan Islam berlarutan.

Media sosial digunakan secara meluas. Tentunya ramai masih ingat nama-nama seperti Henry Hiung, Sally Yen dan Sarkas Tanesan.

Itu contoh nama bukan berbunyi Melayu. Ada yang tergamak menulis ‘Islam agama sex..’ Munculnya penghinaan terhadap Islam dan orang Melayu menjadi-jadi ketika era PH.

Maka mengambil kira situasi tidak tenteram itu Bersatu bertindak keluar daripada PH. Isu pokoknya kerana krisis dalaman PH. Perebutan jawatan perdana menteri antara Tun dan Anwar Ibrahim menjadi punca.

Bagi mengembalikan semula kekuatan ummah, PAS menggerakkan kesedaran baru politik. Usaha itu untuk membentuk semula kekuatan politik orang Melayu dan Islam.

PAS mengajak Bersatu membentuk pakatan baharu. Namun, jumlah ahli Parlimen PAS dan Bersatu belum lagi mencukupi bagi membentuk kerajaan baru.

Perkara itu juga didedah Presiden PAS Tok Guru Abdul Hadi Awang ketika pelancaran PN Terengganu Sabtu lalu.

Kata Tok Guru Abdul Hadi, PAS dan Bersatu bersetuju mengajak UMNO menyertai pakatan tersebut. Akhirnya UMNO setuju. Maka mereka berhimpun di Hotel Sheraton Kuala Lumpur selepas Tun Dr Mahathir meletak jawatan.

Maka bermula dari situ lahirlah PN. UMNO juga menerima laba berganda.

Tidak lagi bergelar pembangkang seperti 22 bulan sebelum itu.

Hasil perkongsian politik tersebut ramai pemimpin UMNO mendapat jawatan menteri dan timbalan menteri. Malah, pemimpin Barisan Nasional (BN) dari MCA dan MIC juga mendapat untung.

Siapa dapat laba?

Apakah keuntungan lumayan bagi UMNO dan BN itu sekadar hipotesis, lebih-lebih lagi apabila Zahid menyebut sebagai fatamorgana.

Kalau dibelek Kamus Dewan fatamorgana bermaksud sesuatu yang bersifat khayalan. Pemimpin UMNO mendapat jawatan perdana menteri percuma adakah ia sebagai khayalan.

Ramai menganggap mungkin Zahid keliru. Mungkin dia sifatkan sebagai khayalan kerana belum pernah Naib Presiden UMNO diberi jawatan perdana menteri.

Kalau hipotesis begitu mungkin ada kebenarannya. Fatamorgana kerana presiden UMNO tidak dilantik menteri perdana.

Fatamorgana sekadar hipotesis Zahid. Lebih pelik lagi apabila disebut UMNO pernah menawarkan ‘olive branch’ kepada PAS dan Bersatu.

Maka tanya Ah Long kat Bangsar bila pula UMNO mengajak PAS dan Bersatu berdamai. Cuba makcik dan pakcik belek akhbar lama berlakukah seperti disebut Zahid.

Cuba hadam lagi kenyataan Presiden UMNO. ‘Tangan kita bukan sahaja di kokak dan digigit, tetapi dilakukan sesuatu sehingga hampir patah tangan,” katanya seperti dilapor media Ahad lepas.

Zahid membangkitkan isu tersebut sebagai respon kenyataan Pengerusi Bersatu Muhyiddin Yassin. Bekas perdana menteri terbabit menawarkan kerjasama antara tiga parti itu menjelang Pilihan Raya Umum ke-15 (PRU15).

Ada baiknya kita tanya Annuar Musa. Ahli Parlimen Ketereh itu lebih tahu cerita sebenar. Malah dialah yang beria-ia menggerakkan MN sehingga wujud.

Annuar ketika itu sebagai Setiausaha Agung UMNO. Tiba-tiba selepas MN muncul dan menjalar luas, jawatan Annuar pula ditarik balik.

Setiausaha Agung UMNO kemudian diberi kepada Ahmad Maslan. Berdasar kronologi itu tidak sukar untuk memahami siapa sebenarnya diselimuti fatamorgana.

Begitu juga ajakan Bersatu menyertai MN. Pada awalnya dipersetujui pemimpin PAS dan UMNO. Malah ada kenyataan media mempelawa Bersatu juga menyertai MN.

Malangnya selepas itu senyap sedu. Kata Tok Guru Abdul Hadi sikap pemimpin UMNO yang menimbulkan masalah. Inilah di sebalik cerita mengapa pendaftaran MN tertangguh sehingga sekarang.

M Faqih

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Wang RM2 juta diberi kepada Guan Eng bagi bantu pengarah dekati Najib: Saksi

Wang berjumlah RM2 juta yang dikatakan diberi kepada bekas Ketua Menteri Pulau Pinang, Lim Guan Eng, dibayar kepada seorang ahli perniagaan bagi mengeratkan hubungan dengan Perdana Menteri ketika itu, Datuk Seri Najib Razak bagi mendapatkan projek akan datang.

Saksi perbicaraan yang juga bekas pengarah Consortium Zenith Beijing Urban Construction Bhd (CZBUCG) Ibrahim Sahari, 58, mengesahkan berhubung isu bayaran RM2 juta tersebut yang menjadi subjek dalam tuduhan rasuah terhadap Guan Eng, menurut laporan BH.

Terdahulu, peguam bela Guan Eng, Gobind Singh Deo menyoal Ibrahim berhubung ahli perniagaan G Gnanaraja menuntut daripada seorang lagi pengarah syarikat itu, Datuk Zarul Ahmad Mohd Zulkifli.

Ibrahim bersetuju wang RM2 juta itu dibayar oleh Zarul Ahmad kepada Gnanaraja dalam usaha mengeratkan hubungan antara pengarah berkenaan dengan Najib untuk mendapatkan projek bagi syarikat terbabit.

Saksi pendakwaan ke-29 itu turut bersetuju dengan cadangan Gobind bahawa oleh kerana Zarul Ahmad ditekan bagi membayar RM19 juta, adalah mustahil wang berkenaan dibayar kepada orang lain kerana Perdana Menteri terbabit dalam perkara itu dan juga mustahil ia dibayar kepada Guan Eng.

Keterangan mengenai wang yang dibayar kepada Gnanaraja itu diberikan Ibrahim dalam kes tipu dan pengubahan wang haram dihadapi ahli perniagaan terbabit (Gananaraja) yang didakwa menipu Zarul Ahmad di Mahkamah Sesyen Shah Alam pada 2019.

Sementara itu, apabila ditanya Gobind bahawa keterangan mengenai perkara berkenaan adalah amat penting bagi Guan Eng untuk membuktikan beliau tidak bersalah, saksi itu menjawab, “Ya”.

Zarul Ahmad dalam keterangan di Mahkamah Sesyen Kuala Lumpur sebelum ini (dalam kes rasuah Guan Eng) memberitahu mahkamah bahawa beliau membayar RM19 juta kepada orang tengah iaitu Gnanaraja yang didakwa rapat dengan Najib bagi menghentikan siasatan rasuah oleh Suruhanjaya Pencegahan Rasuah Malaysia (SPRM) terhadap Ahli Parlimen Bagan itu.

Menurut Ibrahim walaupun mengetahui kedua-dua kes berbeza (kes rasuah Guang Eng dan kes tipu Gnanaraja) membabitkan subjek iaitu wang RM2 juta yang sama, beliau tidak membangkitkan perkara berkenaan kepada timbalan pendakwa raya dalam kes rasuah Guan Eng.

Gobind: Keterangan kamu di mahkamah Shah Alam ialah, tujuan pembayaran untuk mengeratkan hubungan Zarul Ahmad dan perdana menteri bagi mendapatkan projek masa hadapan?

Ibrahim: Betul

Gobind: Keterangan yang kamu berikan tiada kena mengena dengan Guan Eng, betul?

Ibrahim: Betul

Gobind: Kamu beri keterangan bahawa RM2 juta diberikan kepada Gnanaraja, di mana tuduhan dalam kes itu adalah Gnanaraja menipu Zarul dengan perdayakan dia boleh bantu tutup siasatan SPRM terhadap Zarul?

Ibrahim: Betul , itu benar

Gobind: Walaupun ia sangat penting, kenapa perkara ini tidak dinyatakan dalam mahkamah ini?

Ibrahim: Saya tidak pasti ia penting untuk kes ini

Gobind: Kamu tidak terfikir ia penting?

Ibrahim: Saya tidak arif undang-undang mengenai bukti. Ketika beri keterangan (di Shah Alam), saya tidak pasti ia penting.

Ibrahim selanjutnya berkata, beliau tidak membangkitkan atau bertanya serta tidak masuk campur mengenai persoalan bukti sama membabitkan dua kes berbeza kerana ia diuruskan timbalan pendakwa raya dan berpandangan mereka arif dengan perkara berkenaan.

Apabila disoal lanjut bahawa pendakwaan hanya membisu mengenai perkara itu (jumlah wang sama dalam dua kes berbeza) walaupun mengetahuinya, Ibrahim berkata beliau tidak boleh memberikan komen dan tidak mengetahui sama ada ia membawa kepada tindakan menyembunyikan bukti.

Ibrahim juga mengesahkan, selepas Zarul Ahmad mendapat tahu ditipu oleh Gnanaraja, beliau memanggil mesyuarat pengarah syarikat dan memaklumkan mengenai penipuan yang berlaku, dan kemudian mengarahkan. peguam syarikat menghantar surat tuntutan kepada Gnanaraja.


Kes Covid-19 selepas Aidilfitri ketara dalam 25 hari akan datang

Kementerian Kesihatan Republik Indonesia (Kemkes) mengunjurkan bahawa corak peningkatan kes positif Covid-19 di Indonesia selepas perayaan Aidilfitri lalu akan dapat dilihat dalam tempoh 20 hingga 25 hari akan datang.

“Kini hanya seminggu selepas cuti. Kami akan menunggu 20 hingga 25 hari akan datang untuk melihat perkembangan kes atau corak peningkatan kes sama seperti cuti Krismas dan Aidilfitri tahun sebelumnya,” kata Menteri Kesihatan, Budi Gunadi Sadikin.

Beliau menyatakan bahawa situasi kes positif Covid-19 telah menurun dan kerajaan, setakat ini, telah mencapai fasa pemantauan rapi.

Kemkes katanya, sedang melakukan pemantauan rapi memandangkan varian baharu mungkin muncul ketika peningkatan jumlah kes positif.

“Sesetengah negara yang mengalami peningkatan kes seperti Taiwan dan Amerika Syarikat, mempunyai varian Omicron BA.2, yang turut menular secara meluas di Indonesia,” katanya.

Sadikin menyatakan bahawa di negara lain, seperti United Kingdom (UK) dan India, varian BA.2 sudah mendominasi. Bagaimanapun, jumlah kes tidak meningkat dengan pesat seperti di Indonesia.

“Sebuah negara di Afrika Selatan mengalami sedikit peningkatan, dan terdapat varian baharu BA.4 dan BA.5, tetapi memandangkan peningkatan masih kecil dan jumlahnya tidak besar, kami terus memantau dengan Pertubuhan Kesihatan Sedunia berhubung varian baharu ini,” katanya.

Sadikin berkata kementeriannya turut memantau perkembangan kes Covid-19 selepas Aidilfitri 2022. Berdasarkan pemantauan selepas cuti panjang, kenaikan akan mula berlaku dalam tempoh dari 27 hingga 34 hari selepas cuti.

Menurut laporan Pasukan Petugas Pengendalian Covid-19, Sekatan Mobiliti Komuniti Jawa-Bali (PPKM), yang berkuat kuasa tiga minggu lalu, menunjukkan tiada kawasan dengan Tahap 4 PPKM sedang dikuatkuasakan.

Terdapat hanya dua daerah dan bandar pada Tahap 3, kira-kira 97 daerah dan bandar dengan Tahap 2, dan 29 daerah dan bandar diletakkan pada Tahap 1.

PPKM di luar Jawa-Bali yang berkuat kuasa dua minggu lalu menunjukkan jumlah wilayah pada Tahap 1 meningkat daripada 84 sebelum ini kepada 131 wilayah. Sementara itu, bilangan wilayah PPKM Tahap 2 menurun iaitu daripada 259 kepada 216 wilayah. – Agensi


Paras air 10 sungai melebihi tahap bahaya sehingga 12.45 pagi ini: JPS

Jabatan Pengairan dan Saliran (JPS) memaklumkan 10 sungai di empat negeri – Kelantan, Terengganu, Pahang dan Selangor – mencatat bacaan paras air melebihi tahap bahaya sehingga jam 12.45 pagi ini (Khamis, 22 Disember 2022).

Sementara itu, JPS juga memaklumkan 12 sungai lain turut mencatat paras melabihi tahap amaran.

Berikut adalah bacaan paras air bagi sungai yang melebihi tahap bahaya dan amaran di lapan negeri sehingga awal pagi ini:

Kelantan

Bahaya
1. Sungai Lebir di Kampung Tualang, Kuala Krai (37.41m/23.00m);
2. Sungai Pergau di Jambatan Jerimbong, Kuala Balah, Jeli (56.72m/48.20m);
3. Sungai Lanas di Air Lanas, Jeli (29.76m/27.00m);
4. Sungai Golok di Kampung Jenob, Tanah Merah (24.35m/19.00m);
5. Sungai Golok (DPMS0003) di Rantau Panjang, Pasir Mas (10.37m/5.00m);
6. Sungai Golok (2418401) di Rantau Panjang, Pasir Mas (10.40m/5.00m); dan
7. Sungai Golok di Kuala Jambu, Tumpat (3.85m/0.70m).

Amaran
1. Sungai Kelantan di Kuala Krai, Kuala Krai (23.81m/17.00m).

Terengganu

Bahaya
1. Sungai Telemong di Kuala Ping, Hulu Terengganu (20.40m/16.50m);
2. Sungai Nerus di Kampung Jeram, Kuala Nerus (4.59m/0.00m);
3. Sungai Dungun di Jambatan Jerangau, Dungun (13.07m/5.00m); dan
4. Sungai Kemaman di Rumah Pam Paya Paman, Kemaman (4.91m/1.40m).

Amaran
1. Sungai Nerus di Kampung Langkap, Setiu (20.82m/17.00m);
2. Sungai Nerus di Kampung Bukit, Setiu (12.97m/6.00m);
3. Sungai Terengganu di Muzium Terengganu, Kuala Terengganu (2.35m/0.50m); dan
4. Sungai Tebak di Jambatan Tebak, Kemaman (18.10m/15.00m).

Pahang

Bahaya
1. Sungai Keratong di Jalan Kota Bahagia, Rompin (11.06m/8.60m).

Amaran
1. Sungai Pahang (CMRN0002) di Lubok Paku, Maran (18.23m/14.00m);
2. Sungai Pahang (3527410) di Lubuk Paku, Maran (18.30m/14.00m);
3. Sungai Luit di Kampung Subuh, Maran (27.18m/24.00m);
4. Sungai Pahang di Paloh Inai, Pekan (9.91m/6.50m); dan
5. Sungai Belat di Sri Damai, Kuantan (4.05m/1.50m).

Selangor

Bahaya
1. Sungai Langat di stesen bacaan paras air Bukit Changgang di Kuala Langat (4.30m/1.90m).

Amaran
1. Sungai Bernam di Kampung Sungai Selisek, Hulu Selangor (27.10m/23.00m).

Kedah

Amaran
1. Sungai Anak Bukit di Jambatan TAR, Kota Setar (1.66m/1.30m).

Perak

Amaran
1. Sungai Bidor di Changkat Jong, Hilir Perak (3.27m/2.00m).

Negeri Sembilan

Amaran
1. Sungai Linggi di Pekan Linggi, Port Dickson (2.71m/1.50m).

Johor

Amaran
1. Sungai Endau di Kampung Labong, Mersing (1.61m/0.50m).


Rayuan Deepak saman semula Najib, Rosmah didengar 27 Mei

Mahkamah Persekutuan menetapkan 27 Mei ini untuk mendengar permohonan oleh ahli perniagaan J.R. Deepak Jaikishan, adik lelakinya serta syarikat mereka, bagi mendapatkan kebenaran, dalam menghidupkan semula saman terhadap Datuk Seri Najib Razak, isteri Datin Seri Rosmah Mansor serta tiga lagi atas dakwaan konspirasi yang mengakibatkan mereka mengalami kerugian.

Mahkamah juga akan mendengar permohonan bagi mendapatkan permohonan pada hari yang sama untuk dua lagi saman oleh Deepak.

Tarikh itu diputuskan pada pengurusan kes hari ini di hadapan Timbalan Pendaftar Mahkamah Persekutuan Noor Fadzlin Abd Zawawi, lapor Bernama.

Ketika dihubungi peguam Datuk David Matthews yang mewakili Najib dan Rosmah, mengesahkan tarikh pendengaran kes itu.

Pada 29 Mei lepas Mahkamah Rayuan menolak rayuan Deepak, adik lelakinya serta syarikat mereka untuk menghidupkan semula saman terhadap Najib, Rosmah Mansor, bekas Pengerusi Tabung Haji Datuk Seri Azeez Abdul Rahim, adik lelaki Najib, Datuk Ahmad Johari Abdul Razak dan bekas setiausaha sulit utama Najib, Tan Sri Shukry Mohd Salleh.

Saman yang difail pada September 2018 itu diketepikan oleh Mahkamah Tinggi pada 13 Jan 2020.

Dalam samannya mereka mendakwa defendan telah melakukan tort konspirasi, penipuan, penyalahgunaan proses dan/atau perlakuan yang tidak mengikut undang-undang, dan menuntut ganti rugi am.

Mereka mendakwa atas arahan Shukry, mereka menandatangani satu perjanjian pada 24 Julai 2008 dengan Bank Kerjasama Bhd, untuk menyerahkan hak mutlak dan kepentingan terhadap 80 unit pangsapuri dalam pembangunan iaitu Kondominium Palazzio Tower B, sebagai balasan untuk kemudahan pembiayaan sehingga RM198,888,750.

Deepak mendakwa ia bertujuan bagi menghalang beliau daripada memberi keterangan lisan secara jujur dalam kes sivil berhubung pembunuhan warga Mongolia Altantuya Shaariibuu.

Deepak turut menfailkan saman terhadap Bakti Wira Development Sdn Bhd, Najib, Rosmah serta Boustead Holdings Berhad berkaitan perjanjian mengenai urusan tanah yang didakwanya mengakibatkan kerugian besar kepada syarikatnya.

Pada 8 Okt lepas Mahkamah Rayuan mengekalkan keputusan membatalkan saman itu.

Satu lagi saman adalah terhadap Cebur Megah Development Sdn Bhd.


Selepas pengesahan tiada dana judi, PN pertimbang saman individu buat tuduhan

Tindakan undang-undang termasuk menyaman individu yang membuat tuduhan dalam isu dana judi sedang dipertimbangkan Perikatan Nasional (PN), kata Tan Sri Muhyiddin Yassin.

Pengerusi PN itu berkata langkah seterusnya akan dibincangkan dengan peguam bagi menyaman individu yang membuat tuduhan, ia selepas Suruhanjaya Pencegahan Rasuah Malaysia (SPRM) mendapati tiada bukti perkara itu berlaku.

“Kita akan bincang dengan peguam, apa langkah yang kita akan ambil terhadap kenyataan-kenyataan yang telah dibuat (terhadap PN),” katanya kepada pemberita di Mahkamah Kuala Lumpur.

Muhyiddin berkata demikian ketika diminta mengulas tentang hasil siasatan SPRM yang mendapati tiada bukti parti-parti dalam PN menerima sumbangan daripada dana syarikat judi pada Pilihan Raya Umum Ke-15 (PRU-15) lalu.

Pada Disember lepas, media melaporkan Perdana Menteri Datuk Seri Anwar Ibrahim memberikan bayangan bahawa sebahagian dana pilihan raya PN datang dari syarikat yang terlibat dengan cabutan khas judi.

Semalam, Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said berkata, SPRM menjalankan kajian terperinci mengenai dakwaan itu dan mendapati maklumat yang diterima terlalu umum serta tiada pihak boleh mengesahkannya.

“Justeru, tiada apa-apa fail siasatan dibuka ke atas isu ini,” kata Azalina dalam jawapan bertulis di Parlimen.

Kata Muhyiddin hari ini, kenyataan Azalina itu menunjukkan dakwaan yang dibuat terhadap PN sebelum ini merupakan fitnah dan pembohongan.

“Ini satu fitnah dan pertuduhan berat, Mungkin yang penting, (tindakan) yang pertama, akan tuntut (permohonan) maaf,” katanya lagi.


Hina Islam: Penghantar makanan masuk penjara, gagal bayar denda RM50,000

Kegagalan menjelaskan denda sebanyak RM50,000 yang dikenakan mahkamah menyebabkan seorang penghantar makanan dihantar masuk ke penjara selama enam bulan.

Mohd Nor’ Muzil Mohd Razalli, 39, hari ini didakwa pertuduhan membuat serta memulakan penghantaran komunikasi jelik menghina umat dan agama Islam serta Rasulullah SAW menerusi YouTube dan tular dalam media sosial.

Ketua Polis Daerah Sepang, Asisten Komisioner Wan Kamarul Azran Wan Yusof mengesahkan tertuduh itu dihantar ke Penjara Kajang petang tadi.

Terdahulu, Mohd Nor’ Muzil dihukum denda selepas mengaku bersalah di Mahkamah Sesyen Sepang, sejurus pertuduhan berkenaan dibacakan terhadapnya di hadapan Hakim Ahmad Rizki Abdul Jalil.

Mahkamah turut memerintahkan tertuduh dipenjara enam bulan sekiranya gagal membayar denda berkenaan.

Tertuduh didakwa menggunakan perkhidmatan aplikasi YouTube untuk mempersenda serta menghina umat dan agama Islam serta Nabi Muhammad SAW, iaitu secara sedar telah membuat dan memulakan penghantaran komunikasi jelik dengan niat untuk menyakitkan hati orang lain, yang dilihat jam 11.15 malam 16 Julai lalu di Sepang.

Pendakwaan dikemukakan mengikut Seksyen 233 (1) (a) Akta Komunikasi dan Multimedia 1998, yang boleh dihukum bawah Subseksyen 233 (3) akta sama.

Jika sabit kesalahan, boleh dihukum denda tidak lebih RM50,000 atau penjara tidak lebih setahun atau kedua-duanya dan hendaklah juga boleh didenda selanjutnya RM1,000 bagi setiap hari kesalahan itu diteruskan selepas pensabitan.

Pendakwaan dikendalikan oleh Pendakwa Raya, Noor Azizah Aling, manakala tertuduh tidak diwakili peguam.


Kes naik lagi semalam, tiga kematian

Kes baharu Covid-19 dalam tempoh 24 jam semalam (Khamis, 9 Jun 2022) meningkat lagi kepada 1,887 kes, termasuk lapan kes import, berbanding pada Rabu sebanyak 1,518 kes.

Rekod laman Github Kementerian Kesihatan (KKM) menunjukkan angka semalam adalah kenaikan hari kedua berturut-turut selepas mencatat 1,128 pada Selasa.

Daripada jangkitan baharu semalam, 1,424 kes melibatkan individu yang telah menerima dos penggalak vaksin Covid-19, penerima dua dos (286 kes); individu tidak divaksinasi (161 kes); dan 16 kes (penerima belum lengkap vaksinasi).

Angka terbaharu semalam menjadikan kumulatif positif sejak Januari 2020 meningkat kepada 4,520,852 kes, dengan 4,463,070 pesakit telah sembuh, termasuk 1,399 yang pulih semalam.

Sebanyak 22,074 kes masih aktif, meningkat 485 berbanding Rabu, termasuk 21,074 pesakit masih menjalani kuarantin di rumah; 21 ditempatkan di PKRC; 954 dirawat di hospital; dan 25 dimasukkan ke unit rawatan rapi, dengan 17 daripadanya memerlukan alat bantuan pernafasan.

Berikut adalah kes baharu setiap negeri semalam dan jumlah kumulatif positif sejak Januari 2020:

KKM juga melaporkan tiga pesakit meninggal dunia akibat komplikasi Covid-19 dalam tempoh 24 jam semalam, termasuk dua kes kematian di luar fasiliti kesihatan atau ‘brought in death’ (BID).

Angka terbaharu itu menjadikan kumulatif kematian sejak Mac 2020 hingga semalam meningkat kepada 35,708 kes, termasuk 7,572 kes BID.

Kematian yang direkodkan semalam membabitkan masing-masing satu kes di Kedah, Melaka dan Pahang.


Kes baharu terendah dalam sebulan

Jangkitan Covid-19 di seluruh negara dalam tempoh 24 jam sehingga 12 tengah hari tadi turun ke paras terendah apabila merekodkan 10,915 kes, berbanding 11,889 kes yang dicatat semalam.

Jumlah terendah dalam tempoh sebulan lalu pernah direkodkan ialah sebanyak 10,959 kes yang dicatat pada 27 September lalu.

Ketua Pengarah Kesihatan Tan Sri Dr Noor Hisham Abdullah berkata angka terbaharu itu menjadikan keseluruhan jangkitan sejak awal tahun lalu meningkat kepada 2,268,499 kes.

Berdasarkan statistik dikeluarkan Kementerian Kesihatan (KKM), hanya empat negeri yang merekod peningkatan kes baharu hari ini berbanding lapan negeri semalam.

Kelantan merekodkan lonjakan tinggi jangkitan baharu hari ini melepasi tiga angka apabila 1,288 kes dicatat berbanding 858 kes semalam.

Ini diikuti Terengganu yang merekodkan 818 kes hari ini berbanding 699 semalam; Negeri Sembilan (211 kes hari ini, 197 semalam); dan Labuan (empat kes hari ini, dua semalam).

Bagaimanapun, Sarawak kekal sebagai negeri tertinggi mencatat kes apabila merekodkan 2,121 kes hari ini berbanding 2,413 kes semalam.


Keputusan permohonan MP Labuan batal pertuduhan kes rasuah 11 Ogos

Mahkamah Tinggi Kuala Lumpur hari ini menetapkan 11 Ogos bagi keputusan permohonan Ahli Parlimen Labuan Datuk Rozman Isli untuk membatalkan pertuduhan menggunakan kedudukan bagi mendapatkan kontrak pekerjaan untuk Syarikat Labuan Liberty Port Management Sdn Bhd (LLPM) yang dihadapinya.

Pesuruhjaya Kehakiman Roz Mawar Rozain menetapkan tarikh itu selepas mendengar hujahan Timbalan Pendakwa Raya Ahmad Feisal Mohd Azmi dan peguam Muhammad Rafique Rashid Ali yang mewakili Rozman selaku pemohon, lapor Bernama.

Terdahulu, Muhammad Rafique berhujah bahawa mahkamah mempunyai kuasa sedia ada untuk membatalkan atau mengetepikan pertuduhan yang dikenakan terhadap Rozman iaitu pertuduhan itu adalah berniat jahat dan bersifat penindasan selain penyalahgunaan proses mahkamah serta berunsur politik.

“Pertuduhan yang dikenakan terhadap Rozman di bawah Seksyen 23 (1) Akta Suruhanjaya Pencegahan Rasuah Malaysia (SPRM) 2009 adalah tidak berasas dari segi fakta mahupun perundangan, hal ini kerana, anak guam saya tidak pernah sama sekali mempengaruhi apa-apa keputusan Lembaga Pengarah LLPM, maka tidak wujud elemen pertuduhan di bawah Seksyen 23 Akta SPRM 2009 yakni tiada sebarang keputusan dibuat oleh pemohon berkenaan syarikat tersebut,” katanya.

Sementara itu, Ahmad Feisal berhujah pertuduhan yang dikenakan terhadap pemohon adalah terang dan jelas malah pihak pendakwaan akan membuktikan semasa perbicaraan yang akan bermula pada 11 Ogos ini.

“Tiada bukti menunjukkan pertuduhan yang dikenakan terhadap permohon adalah berniat jahat mahupun berunsur politik tetapi ia berdasarkan bukti,” katanya sambil menambah, mahkamah masih belum mendengar keterangan daripada mana-mana saksi.

Pada 4 April lepas, Hakim Mahkamah Sesyen Rozina Ayob yang menolak permohonan Rozman untuk membatalkan pertuduhan yang dihadapinya, telah menetapkan 11 dan 12 Ogos untuk perbicaraan kes berkenaan.

Berikutan itu, pada 11 Mei lepas, Rozman sekali lagi memfailkan permohonan untuk membatalkan pertuduhan yang dihadapinya di Mahkamah Tinggi.

Rozman, 57, didakwa sebagai seorang pegawai badan awam iaitu Timbalan Pengerusi Lembaga Pelabuhan Labuan, telah menggunakan kedudukan untuk mendapatkan suapan iaitu kontrak pekerjaan sebagai operator Dermaga Merdeka Pelabuhan Labuan bagi LLPM, yang bapa dan adik lelakinya mempunyai kepentingan.

Beliau didakwa melakukan perbuatan itu di Bilik Mesyuarat TKSU, Aras 9, Kementerian Pengangkutan Malaysia, Jalan Tun Hussein, Presint 4, Putrajaya antara 2.30 hingga 5.30 petang pada 21 Mac 2018.

Beliau dituduh mengikut Seksyen 23(1) Akta SPRM dan boleh dihukum di bawah Seksyen 24(1) akta sama, yang membawa hukuman maksimum penjara 20 tahun serta denda lima kali nilai suapan atau RM10,000 mengikut mana lebih tinggi, jika sabit kesalahan.


Keperluan vaksin Covid-19 untuk kanak-kanak, remaja

Badan Bertindak Imunisasi Covid-19 Kebangsaan telah mengesahkan kanak-kanak dan remaja berusia 12 hingga 18 tahun ke atas kini sudah boleh mendaftar bagi menerima suntikan vaksin.

Pendaftaran itu telah dibuka dan ibu bapa boleh segera mendaftar menerusi aplikasi MySejahtera.

Sebelum ini, MySejahtera hanya membenarkan keluarga mendaftarkan tanggungan mereka yang berusia 18 tahun ke atas sahaja.

Pada masa sama, pengumuman itu dilaksanakan selepas kelulusan penggunaan vaksin Comirnaty keluaran Pfizer-BioNTech oleh Pihak Berkuasa Kawalan Dadah Amerika Syarikat.

Mengikut ujian klinikal yang dijalankan oleh CDC (Centers for Disease Control and Prevention) Amerika Syarikat, vaksin Covid-19 adalah selamat dan juga berkesan untuk melindungi remaja bermula 12 tahun ke atas daripada jangkitan Covid-19.

Dalam pada itu, Amerika Syarikat telah meluluskan pemberian vaksin jenis Pfizer untuk dua dos kepada remaja berumur 12 ke atas.

Menurut Pakar Pediatrik Hospital Pantai Hospital Cheras, Dr. Yeoh Seen Hu,  ramai ibu bapa risau tentang kesan sampingan jika anak-anak mereka mengambil vaksin  Covid-19.

Beliau berkata, kesan sampingan ringan suntikan hampir sama dengan golongan dewasa iaitu gejala seperti sakit, merah atau bengkak di tempat suntikan.

“Tanda -tanda lain seperti demam gigil, letih, loya mungkin berlaku dan selalunya akan sembuh dalam beberapa hari.

“Namun,  kesan sampingan yang serius seperti  keradangan jantung( myocarditis, pericarditis) boleh berlaku terutamanya pada kumpulan bawah 30 tahun dan kebanyakan pesakit sembuh tanpa komplikasi jarang berlaku. Jumlah 780 kes telah dilaporkan daripada jumlah 328 juta dos vaksin yang telah disuntik. Perbincangan dan kajian lanjut masih dalam proses sementara ini,” katanya.

Justeru, Dr. Seen Hu menyarankan sebelum anak-anak mendapatkan vaksin, adalah penting untuk ibu bapa menerangkan kepada anak-anak  keperluan dan kepentingan vaksin untuk melindungi mereka daripada jangkitan yang bahaya ini.

“Ibu bapa perlu bersikap  jujur memberitahu anak-anak mereka mengenai suntikan. Menenangkan mereka supaya tidak terlalu risau atau takut mengenai kesakitan suntikan jarum. Sokongan dan galakan adalah sangat penting dan jangan menggunakan cara mengugut.

“Sebelum suntikan, pastikan pegawai vaksin diberitahu sekiranya ada sejarah alergi kepada ubat atau suntikan sebelum ini, bawa bersama senarai ubat yang sedang diambil sekiranya mempunyai  penyakit tertentu . Sebaik-baiknya dapatkan pendapat atau surat sokongan daripada doktor yang sedang merawati sekiranya tidak pasti,” jelasnya.

Tambah beliau, penularan virus Covid-19 dalam kalangan kanak-kanak dan remaja semakin membimbangkan. Sejak Januari 2020, sebanyak 82,341 kes Covid-19 melibatkan kanak-kanak berumur 18 tahun ke bawah. Sejumlah 811 kluster institut pendidikan telah dilaporkan dari Januari 2021 hingga Mac 2021.  Ini menunjukkan bukan sahaja kumpulan dewasa, kepentingan golongan kanak- kanak dilindungi daripada Covid-19 dengan cara vaksin tidak boleh diabaikan.

“Ada pendapat yang menyatakan vaksin untuk remaja tidak diperlukan memandangkan kebanyakan pesakit muda  sembuh tanpa komplikasi yang serius. Tidak dinafikan bahawa kadar mortaliti lebih rendah daripada dewasa, yang lebih merisaukan ialah sekiranya mereka membawa kuman ini balik ke rumah dan merebak kepada keluarga seperti orang tua yang lemah di rumah.

“Tidak mungkin untuk mencapai imuniti kelompok tanpa melibatkan kumpulan umur ini. Untuk varian yang agresif seperti varian Delta, didapati gejala virus ini lebih bahaya dan keperluan bantuan nafas telah meningkat untuk kalangan kanak-kanak,” jelasnya.

Pun begitu,  disebabkan perlindungan vaksin bukan seratus peratus, maka langkah pencegahan masih sangat mustahak sama ada telah divaksin atau tidak. Semua pihak terutamanya para pentadbir, para guru, ibu bapa atau penjaga, pengusaha kantin, pemandu kenderaan sekolah, serta para pelajar perlu mematuhi  prosedur operasi standard (SOP).


Suntikan dos vaksin Covid-19 ditambah kepada 300,000 sehari

Jumlah pemberian suntikan dos vaksin Covid-19 di seluruh negara akan dipertingkatkan sehingga 300,000 sehari dalam masa terdekat, kata Menteri Penyelaras Program Imunisasi Covid-19 Kebangsaan (PICK), Khairy Jamaluddin.

Beliau yang sudah menerima arahan Menteri Kesihatan, Datuk Seri Dr Adham Baba supaya menyegerakan kadar suntikan itu berkata purata pemberian suntikan vaksin Covid-19 sepanjang minggu lalu meningkat kepada 189,329 dos sehari berbanding 130,842 pada minggu sebelumnya.

“Setakat ini, kadar vaksinasi tertinggi setakat ini direkodkan negara adalah pada 17 Jun lalu iaitu sebanyak 229,707 dos.

“Kita akan terus menyasarkan penanda aras baharu iaitu 300,000 dos sehari, dalam masa terdekat,” katanya pada sidang akhbar mingguan Badan Bertindak Imunisasi Covid-19 (CITF), hari ini.

Katanya, pelaksanaan Fasa 3 PICK di Lembah Klang bermula hari ini selepas mengambil kira kadar peratusan warga emas yang berdaftar sudah mencapai 99 peratus di Wilayah Persekutuan Kuala Lumpur dan 88 peratus di Selangor.

Khairy berkata, langkah proaktif itu dibuat tanpa menunggu semua 100 peratus yang berdaftar selesai disuntik bagi memastikan program vaksinasi ini dapat disegerakan.

Beliau juga menjangkakan lebih 3.2 juta atau 10 peratus daripada penduduk negara ini melengkapkan dos suntikan vaksin Covid-19 menjelang pertengahan bulan depan.

Katanya, jangkaan itu dibuat berdasarkan bekalan vaksin yang diterima dan keupayaan serta kapasiti pusat pemberian vaksin (PPV) sedia ada.

“Jumlah jangkaan itu mewakili 10 peratus daripada atau 3.2 juta rakyat di seluruh negara,” katanya sambil menambah lebih banyak PPV akan dibuka di seluruh negara dalam pasa terdekat.

Menteri Sains, Teknologi dan Inovasi itu berkata, terbaharu, PPV terbesar iaitu Stadium Bukit Jalil mula beroperasi hari ini dengan kapasiti 5,000 suntikan dos sehari dan ia juga mampu mengendalikan kapasiti maksimum sehingga 10,000 dos sehari.

“Turut dibuka hari ini adalah PPV mega di Universiti Teknologi MARA (UiTM) yang mempunyai kapasiti 3,000 suntikan sehari. Selain itu, 17 PPV awam baharu turut beroperasi hari ini masing-masing di Sabah, Sarawak, Terengganu dan Labuan,” katanya.

Khairy berkata sehingga kini 782 PPV swasta di buka di seluruh negara yang dikendalikan pengamal perubatan swasta dan ia mula beroperasi sejak 3 Mei lalu.


Rakyat Austria tolak vaksin dikurung

Austria meletakkan berjuta-juta rakyatnya yang tidak melengkapkan vaksinasi di bawah perintah berkurung mulai esok, dalam usaha menangani lonjakan jangkitan Covid-19 yang kini mencapai rekod baharu, kata Canselor Alexander Schallenberg, hari ini.

Eropah kini sekali lagi menjadi pusat pandemik Covid-19, mendorong beberapa kerajaan mempertimbangkan untuk mengenakan semula sekatan ketat dan perintah penutupan.

Sehingga kini, kira-kira 65 peratus penduduk Austria telah diberi vaksin sepenuhnya, salah satu kadar terendah di Eropah Barat. Ramai rakyat Austria ragu-ragu mengenai vaksin, pandangan yang disokong oleh Parti Kebebasan berhaluan kanan, yang ketiga terbesar di Parlimen negara itu.

Ketika Belanda menangani lonjakan jangkitan Covid-19 dengan mengenakan sekatan separa yang terpakai kepada semua, kerajaan pimpinan konservatif Austria berkata ia mahu mengelak daripada mengenakan sekatan lanjut kepada mereka yang telah diberi vaksin sepenuhnya.

“Kita mesti meningkatkan kadar vaksinasi. Kadar rendah itu memalukan,” kata Schallenberg pada sidang media mengumumkan peraturan baharu itu.

Mengikut peraturan itu, individu yang berusia 12 tahun ke bawah akan dikecualikan daripada perintah berkurung, di mana mereka yang tidak divaksin hanya dibenar keluar dari rumah dengan alasan kukuh seperti bekerja atau membeli barang keperluan.

Menteri Kesihatan Austria, Wolfgang Mueckstein berkara peraturan itu berkuat kuasa selama 10 hari pertama.

Ramai pegawai, termasuk dalam parti konservatif Schallenberg dan polis, menyatakan keraguan sekatan seperti itu boleh dikuatkuasakan dengan tepat kerana ia hanya terpakai kepada sebahagian daripada penduduk.

Bagaimanapun, Schallenberg dan Menteri Dalam Negeri, Karl Nehammer berkata polis perlu melakukan pemeriksaan menyeluruh dan ketat. – Agensi


Pemborong ditahan seleweng minyak masak subsidi

Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang membongkar kegiatan menyeleweng dan menjual minyak masak bersubsidi kepada industri susulan penahanan seorang lelaki dalam serbuan di sebuah rumah di Taman Seri Murni, di Butterworth, hari ini.

Malah pemeriksaan awal juga mendapati suspek yang mempunyai lesen borong barang kawalan itu turut menjual minyak masak bersubsidi yang telah dicampur dengan pewarna dan pewangi untuk kegunaan sembahyang.

Ketua Pegawai Penguat kuasa KPDNHEP Pulau Pinang A.Mogan berkata serbuan ke rumah teres dua tingkat dilakukan pada 1 tengah hari tadi hasil risikan dan maklumat orang awam sejak lima hari lepas.

“Sepasukan empat pegawai penguat kuasa yang menjalankan risikan dan intipan pada mulanya mengekori sebuah lori dipandu seorang lelaki dari tempat pemborong minyak masak peket bersubsidi dari sebuah kilang tidak jauh dari sini sehingga ke rumah di Taman Seri Murni itu,” katanya kepada pemberita di lokasi kejadian di sini hari ini.

Katanya semasa serbuan, lori tersebut dipakirkan di belakang rumah teres lot tepi itu dan seorang lelaki tempatan berusia 50-an sedang memotong bungkusan minyak masak paket bersubsidi di dalam lori itu untuk dipindahkan ke dalam tong sebelum dijual kepada pihak industri.

Mogan berkata hasil pemeriksaan sebanyak 272 kilogram (kg) minyak masak paket bersubsidi dan 952 kg minyak masak bersubsidi ditemukan.

Katanya pemeriksaan lanjut dalam rumah itu, pihaknya menjumpai 340 kg minyak masak peket bersubsidi yang disimpan dalam satu ruangan khas di kediaman tersebut yang dipercayai turut dijadikan tempat suspek menjalankan kerja-kerja memindahkan minyak bersubsidi ke tong industri.

“Suspek dipercayai mengambil minyak masak daripada pembungkus minyak masak dan seterusnya dihantar terus kepada pelanggan…dia telah menyalahgunakan lesen untuk mendapatkan bekalan dan menyeleweng barang kawalan sebelum menjualkannya kepada pihak industri untuk mengaut keuntungan lebih,” katanya.

Mogan berkata setiap bungkusan minyak masak bersubsidi itu berharga RM2.50 namun suspek menjualnya dengan harga RM6 hingga RM8 bagi setiap kilogram.

Beliau berkata siasatan mendapati suspek dipercayai menjalankan kegiatan tersebut sejak beberapa bulan lepas dan semakin aktif sejak 1 Julai lepas berikutan harga minyak masak telah dimansuhkan subsidi kecuali minyak peket sekilogram.

“Semua minyak yang kita rampas hari ini adalah sebanyak 1,564 kg iaitu berharga RM3,910 dan kami turut menyita lori digunakan untuk kegiatan tersebut yang bernilai RM105,000,” katanya menambah suspek ditahan untuk siasatan menurut Akta Kawalan Bekalan 1951 dan kes akan diskordan untuk siasatan di bawah Akta Pencegahan Pengubahan Wang Haram dan Pencegahan Pembiayaan Keganasan (AMLATFPUAA) 2001.


Pele legenda bola sepak dunia

Pele, legenda Brazil yang berasal daripada keluarga miskin sebelum menjadi pemain bola sepak terhebat di dunia dan atlet ternama dalam sejarah moden, meninggal dunia pada usia 82 tahun.

Sejak beberapa bulan lalu, dia menjalani rawatan akibat ketumbuhan dalam ususnya.

Pele, atau nama sebenarnya Edson Arantes do Nascimento, menjaringkan sejumlah 1,281 gol, dan satu-satunya pemain yang memenangi Piala Dunia sebanyak tiga kali.

Dengan kemahiran dan senyuman manisnya, dia menjadikan bola sepak antara sukan paling popular di dunia dan berjaya memikat hati individu-individu berpengaruh termasuk ahli politik dan selebriti.

Dilahirkan pada 23 Oktober 1940 di pekan Minas Gerais, Tres Coracoes, Edson Arantes do Nascimento belajar bermain bola sepak daripada bapanya, pemain semi-pro yang gagal meneruskan karier bola sepaknya akibat kecederaan lutut.

Ketika kanak-kanak, Pele mula bermain bola sepak sebagai penjaga gol di kawasan kejiranannya, dan rakan-rakan mula menyamakannya dengan seorang pemain bola sepak tempatan bernama “Bile” – dan akhirnya gelaran itu bertukar menjadi Pele.

Bagaimanapun Pele melakar reputasi tersendiri dengan bermain sebagai penyerang dan sering memakai jersi bernombor 10.

Dia menyertai Santos pada usia 15 tahun dan menjadikan kelab kerdil itu antara nama yang hebat dalam bola sepak.

Sepanjang 18 tahun kariernya bersama kelab itu, dia memenangi setiap kejuaraan di Brazil serta dua gelaran Copa Libertadores – kejohanan tertinggi di Amerika Selatan – dan dua Piala Intercontinental, kejohana dwi-tahunan antara pasukan terbaik Eropah dan Amerika Selatan.

Bakatnya turut dihidu pasukan kebangsaan Brazil dan dia terpilih menyertai skuad negaranya ke Piala Dunia 1958 di Sweden pada usia 17 tahun.

Pele menjaringkan hatrik ketika separuh akhir bertemu Perancis, dan dua gol lagi ketika final menentang tuan rumah, Sweden – sekali gus membantu Brazil menjulang trofi Piala Dunia buat kali pertama.

Kecederaan menyebabkan Pele hanya beraksi dalam dua perlawanan pada edisi 1962, yang turut dimenangi Brazil.

Di kejohanan 1970 di Mexico, Pele yang semakin matang pada usia 29 tahun, memenangi Piala Dunia buat kali ketiga bersama skuad yang turut dibarisi Carlos Alberto Torres dan Tostao, dan dianggap antara skuad terbaik dalam sejarah.

“Saya beritahu diri saya sebelum perlawanan, yang dia juga diperbuat daripada kulit dan tulang seperti orang lain. Tetapi saya silap,” kata Tarcisio Burgnich, pertahanan Itali yang ditugaskan mengawal Pele ketika final edisi 1970.

Pele bersara pada tahun 1974, tetapi selepas pelaburannya tidak menjadi dan kewangannya meruncing, dia menerima tawaran bermain di Liga Bolasepak Amerika Utara dengan bayaran AS$1 juta (RM4.42 juta) setahun.

Karismanya menarik perhatian warga New York. Dia mula bergaul dengan selebriti dan pernah berkongsi meja dengan Mick Jagger, Rod Stewart dan Andy Warhol.

“Pele antara beberapa orang yang membuktikan teori saya silap. Dia bukan hanya terkenal 15 minit, tetapi 15 abad,” kata Warhol.

Bagaimanapun Pele tetap teguh dengan pendiriannya untuk tidak mendekati arak dan dadah, serta menegaskan dia perlu menjaga badannya dan menjadi contoh kepada kanak-kanak.

Namun dia mengaku ada kelemahan lain yang menghantui dirinya. Pele bercerai dua kali, mempunyai beberapa hubungan sulit, dan dua anak di luar pernikahan.

Di sebalik kelemahan itu, reputasinya di atas padang terus unggul apabila dia membantu New York Cosmos menjuarai liga pada tahun 1977, dan menarik minat jutaan peminat di Amerika Syarikat terhadap sukan yang sebelum ini hanya terkenal di benua Eropah dan Amerika Latin.

Beberapa tahun kemudian, Amerika Syarikat menjadi tuan rumah untuk Piala Dunia 1994, dan Pele dikatakan antara faktor penting mereka mendapat hak penganjuran itu.

Laman sesawang FIFA merekodkan Pele menjaringkan 1,281 gol dalam 1,366 perlawanan, termasuk aksi persahabatan ketika dia menyertai tentera, tetapi hanya 757 gol dalam 812 perlawanan rasmi.

Pele mengalami beberapa masalah kesihatan sejak beberapa tahun lalu, termasuk kecederaan pinggul yang menyukarkan pergerakannya. Dia mengurangkan penampilannya di tempat awam, tetapi kekal aktif di media sosial. – Reuters


[KEMAS KINI] Peguam Najib mohon tarik diri

Peguam Hisyam Teh Poh Teik hari ini memohon Mahkamah Persekutuan membebaskan dirinya daripada mewakili Datuk Seri Najib Razak sebagai peguam bela utama, dalam rayuan terakhir bekas perdana menteri itu terhadap sabitan menyalahgunakan dana SRC International Sdn Bhd, jika permohonan penangguhan pembelaan tidak diluluskan.

Pada permulaan prosiding hari ini, Hisyam memohon maaf kepada panel lima hakim di Mahkamah Persekutuan dan menekankan keperluan masa yang mencukupi untuk pihak pembelaan menyediakan hujahnya berhubung skop dan rayuan kes ini.

Ini berikutan keputusan awal mahkamah sama yang menolak permohonan pembelaan Najib untuk menangguhkan perbicaraan selama “tiga hingga empat bulan” lagi, dengan Hisyam berkata peguam perlu menyediakan kes mereka selepas dilantik pada jam kesebelas.

Panel lima hakim yang sama, diketuai oleh Ketua Hakim Negara Tun Tengku Maimun Tuan Mat, menyampaikan keputusan sebulat suara menolak permohonan itu pada Selasa.

Dalam jawapannya, Tengku Maimun menegaskan mahkamah tidak akan menyemak keputusannya menolak penangguhan dan tiada apa-apa perubahan sejak itu.

“Kami mengulangi alasan itu dengan menolak permintaan ini (pangguhan perbicaraan) dan anda mengatakan anda mahu melucutkan kelayakan diri anda?,” Soal Tengku Maimun kepada Hisyam.

Beliau seterusnya bertanya sama ada Hisyam bersetuju bahawa Mahkamah Persekutuan sebagai mahkamah tertinggi mempunyai bidang kuasa sedia ada untuk memastikan ia dapat berfungsi dengan baik, termasuk memastikan proses kehakiman berjalan dengan teratur dan berkesan.

Tengku Maimun: Dan sebagai peguam anda adalah pemain utama dalam pentadbiran keadilan dan mahkamah mempunyai kuasa untuk menjalankan beberapa kawalan apabila perlu untuk melindungi prosesnya. Adakah anda menerima itu?

Hisyam: Saya terima, ya.

Tengku Maimun: Tetapi adakah anda masih mahu melepaskan diri dan membiarkan anak guam anda tidak diwakili?

Hisyam: Ya.

Tengku Maimun mengingatkan Hisyam bahawa sebagai peguam, beliau masih memerlukan kebenaran mahkamah untuk melepaskan diri dan tidak sepatutnya meninggalkan anak guamnya tanpa diwakili, selepas bersetuju dengan pelantikan itu.

“Jadi pada fikiran kami anda tidak sepatutnya melepaskan diri anda tetapi anda harus teruskan. Kami yakin anda boleh uruskan,” katanya.

Tengku Maimun kemudian mengarahkan perbicaraan ditangguh sebentar bagi membincangkan berhubung permohonan Hisyam.

Empat anggota panel hakim lain yang turut bersidang ialah Ketua Hakim Sabah dan Sarawak Tan Sri Abang Iskandar Abang Hashim; dan tiga hakim Mahkamah Persekutuan iaitu Datuk Nalini Pathmanathan; Datuk Mary Lim Thiam Suan; dan Datuk Mohamad Zabidin Mohd Diah.

Najib sebelum ini diwakili oleh Tan Sri Muhammad Shafee Abdullah daripada firma guaman Shafee & Co di kedua-dua Mahkamah Tinggi dan Mahkamah Rayuan, tetapi yang terakhir telah dilepaskan secara tiba-tiba bulan lalu.

Pada 26 Julai, firma guaman Zaid Ibrahim Suflan TH Liew & Partners memaklumkan kepada Mahkamah Persekutuan pelantikannya sebagai peguam cara dan Hisyam sebagai peguam utama.

Mahkamah Rayuan pada 8 Disember 2021 mengekalkan keputusan Mahkamah Tinggi pada Julai 2020 dan hukuman penjara 12 tahun dan denda RM210 juta yang dikenakan terhadap Najib.

Najib telah didapati bersalah atas satu pertuduhan salah guna kuasa, tiga pertuduhan pecah amanah jenayah, dan tiga pertuduhan pengubahan wang haram.

Perbicaraan rayuan terakhir di Mahkamah Persekutuan dijadualkan berlangsung selama sembilan hari, bermula 15 Ogos hingga 19 Ogos dan akan disambung semula selepas hujung minggu ini pada 23 Ogos hingga 26 Ogos.


Sayap UMNO Perlis sanggah perintah, suruh Zahid berhenti

Putik-putik awal perpecahan UMNO peringkat negeri Perlis mula kelihatan apabila ada sayap bahagian parti itu membuka mulut menyanggah perintah Presiden UMNO, Datuk Seri Ahmad Zahid Hamidi.

Mengulas tindakan Zahid memecat Datuk Seri Shahidan Kassim daripada jawatan Pengerusi Badan Perhubungan UMNO Perlis, mereka juga mendesak Presiden UMNO itu berundur segera demi memulihkan kepercayaan rakyat terhadap UMNO.

Ketua Pergerakan Puteri UMNO Bahagian Arau, Nordiana Haszila Halim turut mempertikaikan sikap Zahid yang mengambil tindakan tanpa memikirkan kesan kepada politik Perlis secara keseluruhan.

“Sikap Presiden UMNO, yang membuat tindakan tanpa memikirkan kesan kepada politik di Negeri Perlis secara keseluruhan. Tindakan memecat sesiapa sahaja yang memberi pandangan berbeza ini pasti akan merosakkan parti dalam jangka masa panjang.

“Kami berpendapat sudah tiba masanya Dato’ Seri Presiden, berundurlah dengan cara terhormat demi memulihkan kembali keyakinan rakyat pada UMNO,” katanya dalam kenyataan hari ini.

Timbalan Ketua UMNO Bahagian Arau, Salim Dahaman berkata akar umbi akan terus kekal bersama Shahidan, yang merupakan Ketua UMNO Bahagian Arau, dan menolak Datuk Seri Azlan Man.

Bagaimanapun, Pergerakan Wanita Negeri Perlis belum membuat kenyataan mengenai perkara itu walaupun ketua mereka, Datuk Shamsiah Yasin, turut hadir pada sidang media Shahidan malam tadi.

Sementara itu, Hasmawati Abdul Hamid yang membuat kenyataan sebagai Ketua Pergerakan Puteri UMNO Negeri Perlis pula menyambut baik pelantikan Azlan sebagai Pengerusi Badan Perhubungan UMNO Perlis yang baharu.

Hasmawati adalah Ketua Puteri UMNO Kangar, sementara Azlan adalah Ketua UMNO Bahagian Kangar.

Pemuda UMNO Bahagian Arau di mana Shahidan menjadi Ketua UMNO Bahagian juga menyambut baik pelantikan Azlan menerajui parti itu pada peringkat negeri, dan berharap ia dapat membuka lembaran baharu dalam politik Perlis.

Ketua Pemuda UMNO, Bahagian Arau Syed Atif Syed Abu Bakar dalam kenyataan hari ini berkata, pelantikan Azlan diharap dapat memantapkan penyelarasan gerak kerja politik dan pentadbiran kerajaan BN Perlis.


Wartawan dinyahkan dari kumpulan WhatsApp PMO?

Sekumpulan wartawan yang sebelum ini menyertai grup sembang WhatsApp Pejabat Perdana Menteri (PMO) dikatakan telah disingkirkan daripada kumpulan itu, hari ini.

Grup sembang itu yang ditadbir kakitangan PMO diwujudkan bagi memudahkan media mendapat maklumat majlis atau program harian Perdana Menteri atau sidang media.

Bagaimanapun, hari ini beberapa wartawan telah disingkirkan dari kumpulan itu setelah Pakatan Harapan (PH), termasuk DAP dan UMNO, mengambil alih PMO, selepas Pengerusi PH Datuk Seri Anwar Ibrahim dilantik menjadi Perdana Menteri.

Ini adalah lengkah pertama dilakukan PMO di bawah Anwar terhadap wartawan, walaupun sesetengah mereka adalah daripada media rasmi negara, Bernama, selain akhbar yang lebih mesra dengan UMNO.

“Ada harapan aku kena kick dari grup DSAI ni,” tulis seorang wartawan dalam satu grup WhatsApp kumpulan media.

Semalam, Anwar mengangkat sumpah jawatan Perdana Menteri, dan memulakan tugasnya hari ini.


Kes saman fitnah Naz Empire RM3 juta terhadap Awal Ashaari dibicara

Kes saman fitnah antara Naz Empire Sdn. Bhd. dengan personaliti televisyen, Awal Ashaari akan diteruskan melalui perbicaraan di Mahkamah Tinggi.

Awal Ashaari atau nama sebenarnya, Ahmad Awaluddin Ashaari selaku defendan disaman Naz Empire pada 13 November 2020 lalu kerana menfitnah mereka berhubung kerja-kerja pengubahsuaian di kediaman selebriti tersebut.

Perbicaraan itu akan dijalankan selepas kedua-dua pihak gagal mencapai persetujuan agar kes saman itu diselesaikan melalui mediasi.

Peguam Sareekha Roslyna Mohd. Rosly yang mewakili plaintif memberitahu wakil media, tarikh perbicaraan akan ditetapkan pada sesi pengurusan kes selanjutnya di hadapan Hakim Datuk Ahmad Bache secara dalam talian pada 4 Ogos ini.

“Plaintif dan defendan gagal mencapai persetujuan melalui proses mediasi kerana kedua-dua pihak tidak bersetuju dengan terma-terma penyelesaian yang dikemukakan,” katanya dipetik laporan Utusan Malaysia.

Hari ini berlangsung sesi pengurusan kes di hadapan Timbalan Pendaftar A. Shaarmini secara dalam talian.

Awal Ashaari diwakili oleh peguam Hamizah Sobree.

Sareekha turut memaklumkan, pihak-pihak telah memfailkan dokumen perbicaraan termasuk pernyataan saksi.

Ujarnya plaintif akan mengemukakan keterangan dua saksi termasuk Pengarah Naz Empire, Azrianna Alyssa Azmil manakala Awal akan memberikan keterangan selaku defendan.

Pada 7 Julai 2021, Mahkamah Tinggi di sini mencadangkan supaya kes saman fitnah itu diselesaikan secara baik dan dirujuk ke Pusat Mediasi.

Mahkamah juga membatalkan saman terhadap dua lagi defendan, Nawal Yasmin Mat Noh dan Muhammad Hilmi Zulkifli selepas plaintif memfailkan notis untuk tidak meneruskan saman terhadap mereka kerana penyelesaian telah dibuat di luar mahkamah.

Dua rakan kongsi perniagaan atas nama SomethingBorrowed By Nawal Enterprise itu ialah Nawal Yasmin dan Muhammad Hilmi.

Naz Empire dalam pernyataan tuntutannya mendakwa, Nawal Yasmin dan Muhammad Hilmi didakwa sering berkongsi siaran-siaran gambar atau video berkaitan ubah suai atau dekorasi rumah dalam laman media sosial Instagram mereka @houseofsix.my.

Syarikat itu mendakwa kerja-kerja pengubahsuaian dimulakan selepas defendan pertama (Awal) membayar deposit sebanyak RM100,000 menerusi dua transaksi pada Ogos 2019 dan sekitar 3 September 2019.

Plaintif mendakwa, defendan menyatakan beliau mahukan ‘sky roof’ dan tambahan tingkap di dapur rumah baharunya itu.

Ini menyebabkan plaintif memberi sebut harga baharu kepada defendan pertama untuk kos pengubahsuaian sebanyak RM7,500.

Dakwa plaintif, Awal secara tiba-tiba menimbulkan pelbagai isu dan menyatakan ketidakpuasan hati terhadap hasil atau kualiti kerja plaintif.

Awal juga didakwa memberhentikan syarikat terbabit daripada terus membuat kerja pengubahsuaian serta meminta memulangkan semula wang deposit sebanyak RM100,000.

Plaintif mendakwa, Awal telah memulakan siri fitnah secara berterusan terhadapnya dalam laman sosial Instagram dan Facebook miliknya serta telah memuat naik satu siaran fitnah melalui siaran YouTube di pautan dengan nama pentas ‘SchaAwal’ bagi tujuan sama.

Ekoran itu, Naz Empire mengemukakan saman fitnah berjumlah RM3 juta terhadap Awal kerana didakwa menjatuhkan imej, jenama dan reputasi syarikat serta pemilik syarikat terbabit di media sosial.


Langkah pemulihan ekonomi beri impak positif, melonjak 16.1%

Lonjakan ekonomi negara 16.1 peratus pada suku kedua 2021 berbanding -0.5 peratus pada suku pertama disumbang hasil daripada beberapa langkah pemulihan yang diperkenalkan Putrajaya.

Bank Negara Malaysia berkata lonjakan tersebut disokong terutamanya oleh permintaan dalam negeri yang bertambah baik dan prestasi eksport yang terus mantap, ia juga mencerminkan asas yang rendah berikutan kemerosotan aktiviti yang ketara pada suku kedua tahun 2020.

“Meskipun langkah-langkah pembendungan telah menjejaskan pertumbuhan, namun kemampuan yang tinggi untuk membuat penyesuaian terhadap sekatan dan sokongan dasar yang sedang dilaksanakan sebahagiannya telah mengurangkan kesan langkah-langkah berkenaan,” kata gabenor Datuk Nor Shamsiah Mohd Yunus dalam satu kenyataan di sini lapor Bernama.

Kegiatan ekonomi meningkat pada awal suku kedua namun kemudiannya menurun berikutan pelaksanaan semula langkah-langkah pembendungan yang lebih ketat di seluruh negara di bawah Perintah Kawalan Pergerakan (PKP) penuh Fasa 1. Semua sektor ekonomi mencatatkan peningkatan khususnya sektor perkilangan.

Dari segi perbelanjaan, pertumbuhan dipacu oleh perbelanjaan sektor swasta yang lebih tinggi dan aktiviti perdagangan yang kukuh.

Pada asas suku tahunan terlaras secara bermusim, ekonomi mencatatkan penurunan sebanyak 2.0 peratus berbanding 2.7 peratus pada suku pertama tahun ini, terjejas akibat langkah-langkah pembendungan yang lebih ketat.

Seperti yang dijangka, inflasi keseluruhan meningkat kepada 4.1 peratus pada suku kedua (S1 2021: 0.5 peratus), disebabkan terutamanya oleh kesan asas daripada harga bahan api serta luputnya kesan daripada rebat tarif elektrik bertingkat.

Inflasi teras bagaimapan terus stabil pada 0.7 peratus pada suku kedua tahun 2021 (S1 2021: 0.7 peratus)

Gabenor berkata pembiayaan bersih kepada sektor swasta mencatatkan pertumbuhan tahunan sebanyak 4.4 peratus pada suku kedua (S1 2021: 4.7 peratus). Pertumbuhan pinjaman terkumpul menjadi sederhana kepada 3.6 peratus manakala pertumbuhan bon korporat terkumpul meningkat kepada 6.9 peratus.

“Pinjaman perniagaan terkumpul mencatatkan pertumbuhan tahunan sebanyak 1.3 peratus berikutan pertumbuhan yang lebih perlahan bagi pinjaman berkaitan pelaburan.

‘’Bagaimanapun, pertumbuhan modal kerja terkumpul meningkat pada suku berkenaan. Bagi isi rumah, permintaan terhadap pinjaman terus menggalakkan terutamanya bagi pembelian hartanah kediaman,” katanya.

Menyentuh mengenai mata wang, beliau berkata ringgit menambah nilai sebanyak 0.1 peratus berbanding dolar Amerika Syarikat (AS) pada suku kedua tahun 2021.

Penambahan nilai ini sebahagian besarnya disebabkan oleh nilai dolar AS yang semakin lemah pada awal suku kedua berikutan penurunan kadar hasil bon Perbendaharaan AS benar yang menyebabkan pelabur beralih kepada aset yang memberikan kadar hasil yang lebih tinggi.

“Bagaimanapun, jangkaan terhadap dasar monetari kembali ke paras yang wajar pada kadar yang lebih cepat berikutan mesyuarat Jawatankuasa Pasaran Terbuka Persekutuan (FOMC) pada bulan Jun, telah menyebabkan pelabur mengimbangi semula portfolio mereka kepada aset dalam denominasi dolar AS pada akhir suku kedua”.

Sejak 1 Julai, ringgit menyusut nilai sebanyak 1.7 peratus berbanding dengan dolar AS (setakat 9 Ogos).

Penyusutan ini sejajar dengan prestasi kebanyakan mata wang serantau lain berikutan dolar AS yang secara keseluruhan bertambah kukuh.

Memandangkan keadaan berhubung dengan momentum pemulihan ekonomi global dan dalam negeri pada masa hadapan masih tidak menentu, ringgit dijangka terus terdedah kepada tempoh volatiliti yang ketara, jelasnya.


Tiada usul undi percaya terhadap Ismail Sabri pada sidang kali ini

Pemimpin veteran DAP, Lim Kit Siang mendedahkan tiada usul undi percaya akan dibawa pada persidangan Dewan Rakyat Mesyuarat Pertama Penggal Keempat Parlimen Ke-15 pada 13 September ini.

Terdahulu, satu surat makluman dari Setiausaha Dewan, Dr Nizam Mydin Bacha Mydin dihantar kepada Ahli-ahli Parlimen bertarikh 30 Ogos 2021 yang memaklumkan penangguhan sidang dewan selama seminggu daripada tarikh asalnya pada 6 September.

Menurut Kit Siang, berdasarkan surat makluman tersebut tidak dinyatakan aturan mesyuarat berhubung undi percaya yang sepatutnya dibawa semasa persidangan kali ini.

“Tetapi keciciran satu perkara mencuri tumpuan iaitu tidak ada usul percaya terhadap Perdana Menteri (PM) baharu dalam aturan mesyuarat dewan.

“Mengimbau kembali situasi politik dan perlembagaan dalam isu pelantikan Datuk Seri Ismail Sabri Yaakob sebagai Perdana Menteri Malaysia kesembilan, usul percaya terhadap Perdana Menteri yang baru harus menjadi perkara pertama di persidangan Parlimen pada 14 September 2021,” katanya lagi.

Sidang kali ini akan berlangsung sehingga 12 Oktober.

Selain itu, ianya juga sidang pertama sejak Ismail Sabri mengangkat sumpah sebagai PM pada 21 Ogos lalu bagi menggantikan Tan Sri Muhyiddin yang meletak jawatan.

Semalam, Ismail Sabri tidak menghadiri istiadat mengangkat sumpah simpah rahsia Menteri dan Timbalan Menteri kerana sedang menjalani kuarantin kendiri menjadi kontak rapat kepada kes positif Covid-19.

Pejabat Perdana Menteri dalam satu kenyataan mengesahkan Ismail Sabri tidak dapat menghadiri majlis angkat sumpah jemaah Kabinetnya yang berlangsung di Istana Negara.

Selain itu, Ismail Sabri Yaakob juga perlu menguji keabsahkan kedudukannya di Dewan Rakyat dalam undi percaya nanti bagi menjunjung titah Yang di-Pertuan Agong.

Sekurang-kurangnya 111 sokongan MP diperlukan bagi mendapat majoriti mudah yang diperlukannya, jika kurang daripada jumlah tersebut ia bermakna Ismail Sabri gagal memperoleh majoriti mudah.


England, Wales catat 137,583 kes baharu, 73 kematian akibat Covid-19

England dan Wales melaporkan 137,583 kes baharu Covid-19 dan 73 kematian berkaitannya dalam tempoh 24 jam terkini, menurut data rasmi kerajaan.

Angka terkini bermakna lebih 1.1 juta individu telah disahkan positif menerusi keputusan ujian Covid-19 antara 27 Disember 2021 dan 2 Januari 2022 – peningkatan 43 peratus berbanding tujuh hari sebelumnya.

Data itu juga menunjukkan bahawa 981 kematian dalam tempoh 28 hari selepas ujian positif direkodkan sepanjang minggu lalu – peningkatan 50 peratus berbanding tujuh hari sebelumnya.

Bagaimanapun, data minggu ini telah memasukkan kes tertunggak dan jumlah kematian yang tidak dilaporkan sepenuhnya ketika Krismas.

Ia berlaku selepas England melaporkan rekod tertinggi 162,572 kes baharu Covid-19 pada hari pertama Tahun Baharu 2022.

Data terbaharu menyusul setelah pengumuman supaya semua pelajar sekolah di England sekali lagi diminta memakai pelitup muka di dalam kelas masing-masing bagi mengurangkan peningkatan jangkitan, khususnya disebabkan varian paling cepat menular – Omicron.

Kerajaan juga dilaporkan sedang merangka pelan kontingensi kerana bimbang satu perempat pekerja sektor awam mungkin tidak hadir akibat gelombang Omicron.

Angka pada Sabtu menunjukkan kemasukan ke hospital di England akibat Covid-19 meningkat ke tahap tertinggi sejak Januari 2021, manakala bilangan kakitangan hospital yang tidak hadir akibat virus itu hampir dua kali ganda dalam sebulan. – Agensi


Zahid ingatkan calon disingkir supaya bersyukur pegang jawatan lama

Pemimpin lama dalam UMNO yang tidak dicalonkan diberi peringatan supaya bersyukur dengan jawatan selama ini mereka pegang sepanjang berada dalam parti itu, kata Datuk Seri Ahmad Zahid Hamidi.

Presiden UMNO itu yang juga memegang jawatan lama dalam parti dan sedang berdepan kes mahkamah meminta supaya mereka yang tidak tercalon untuk bertanding Pilihan Raya Umum Ke-15 (PRU-15) tidak mengambil tindakan yang akan memberi kesan buruk kepada parti itu.

“Ketika ini kesetiaan kepada parti, merapatkan barisan lebih penting daripada merintih apabila tidak dicalonkan. Maka janganlah pula terfikir untuk mengkhianati parti secara langsung dan tidak langsung.

“Jika ini berlaku bermakna tidak bersyukur kerana selama ini mereka relevan, menjawat jawatan lama kerana atas tiket parti Umno dan Barisan Nasional,” katanya dalam hantaran di Facebook.

Selepas pengumuman calon Barisan Nasional (BN) semalam oleh Zahid, pelbagai reaksi di peringkat akar umbi nampaknya menolak calon yang diletak untuk bertanding pada PRU-15 ini.

Malah, tular dalam media sosial sidang media yang dibuat oleh akar umbi yang secara terbuka menolak calon yang diumumkan oleh Zahid.

Tidak kurang juga bekas calon dan penyandang kerusi Parlimen secara terbuka mengumumkan bakal bertanding atas tiket parti lain selepas tidak terpilih.

Semalam menyaksikan empat menteri dan tiga timbalan menteri daripada UMNO digugurkan manakala kerusi seorang menteri lagi tidak diumumkan.

Empat menteri yang digugurkan ialah:

Menteri komunikasi dan Multimedia Tan Sri Annuar Musa bagi kerusi Parlimen P026 Ketereh yang digantikan oleh Ketua Puteri UMNO Kelantan Marzuani Ardila Ariffin;

Menteri Wilayah Persekutuan Datuk Seri Shahidan Kassim digantikan Rozabil Abd Rahman bagi kerusi Parlimen P003 Arau;

Menteri Sains, Teknologi dan Inovasi Datuk Seri Dr Adham Baba digantikan Manndzri Nasib di P155 Tenggara; dan

Menteri Perpaduan Negara Datuk Halimah Mohamed Sadique digantikan oleh Datuk Seri Mohamed Khaled Nordin di P156 Kota Tinggi.

Tiga timbalan menteri yang tidak dicalonkan ialah:

Timbalan Menteri Komunikasi dan Multimedia Datuk Zahidi Zainul Abidin yang digantikan oleh Ketua Puteri UMNO Datuk Zahida Zarik Khan;

Timbalan Menteri di Jabatan Perdana Menteri (Tugas-Tugas Khas) Datuk Mastura Mohd Yazid digantikan Maslin Sham Razman di P067 Kuala Kangsar; dan

Timbalan Menteri Perumahan dan Kerajaan Tempatan Datuk Seri Ismail Abdul Mutalib digantikan Shahaniza Shamsuddin di P086 Maran.


Khalid kahwin satu lagi? Kenapa isteri fail pembelaan permohonan poligami?

Ahli Parlimen Shah Alam, Khalid Samad didakwa mahu menambah seorang lagi isteri, ia selepas laporan media berhubung permohonan pembelaan dan tuntutan balas oleh isteri pertamanya, Dr Zaitun Abu Bakar.

Isteri pemimpin Parti Amanah itu mendapat kebenaran Mahkamah Tinggi Syariah Shah Alam hari ini terhadap permohonan poligami suaminya, menurut laporan portal Sinar Harian.

Berikutan kebenaran itu, Mahkamah Tinggi Syariah menetapkan 20 Disember ini untuk sebutan semula kes termasuk kemungkinan memutuskan permohonan poligami sekiranya kedua-dua pihak mencapai persetujuan secara bersama.

Kebenaran itu diberikan Pendaftar Mahkamah, Norbyetty Mohd Nasir setelah dua peguam dilantik oleh pihak Zaitun, Datuk Mohd Irwan Mohd Mubarak dan Nurfarhana Abd Manaf membuat permohonan tersebut pada Rabu.

Kes tuntutan poligami membabitkan tokoh politik daripada blok pembangkang itu dan isterinya telah difailkan pada 25 November lalu manakala tarikh perkahwinan kali kedua yang dirancang Khalid didakwa akan berlangsung pada penghujung tahun ini.

Sementara itu, di luar mahkamah, Khalid dan isterinya kelihatan tenang dan berjalan seiringan menuju ke tempat meletak kenderaan di pekarangan Mahkamah Tinggi Syariah selepas Zaiton bertemu dengan peguamnya.


PH tolak darurat, isu politik Melaka berbeza dengan Sarawak

Pakatan Harapan (PH) Melaka menolak cadangan mengisytiharkan darurat di Melaka bagi mengelak Pilihan Raya Negeri (PRN) susulan tumbangnya kerajaan pimpinan UMNO.

Memberi alasan keadaan politik Melaka yang tidak sama dengan Sarawak, Pengerusi PH Melaka, Adly Zahari berkata isu PRN Sarawak berbeza kerana negeri itu dipimpin oleh kerajaan yang mempunyai majoriti kukuh.

Katanya berbeza dengan Melaka yang sekarang ditadbir oleh kerajaan minoriti setelah empat Ahli Dewan Undangan Negeri (ADUN) menarik sokongan terhadap kerajaan negeri.

“Di Melaka, tidak ada faktor ini kerana mempunyai kerajaan minoriti. Tidak wajar kerajaan yang hilang kepercayaan rakyat masih diberikan peluang untuk mentadbir kerajaan sementara,” katanya pada sidang media hari ini.

Justeru, Adly yang juga ADUN Bukit Katil berkata proklamasi darurat tidak wajar diisytiharkan di Melaka semata-mata untuk menghalang PRN diadakan dan mengekalkan kerajaan minoriti.

Julai lalu, Yang di-Pertuan Agong berkenan mengisytiharkan Proklamasi Darurat di seluruh Sarawak bermula 2 Ogos hingga 2 Februari 2022, sekali gus menggantung PRN daripada diadakan dalam tempoh berkenaan.

Dalam warta Kerajaan Persekutuan bertarikh 30 Julai, baginda berpuas hati darurat besar iaitu wabak Covid-19 yang sedang berlaku menyebabkan keselamatan, kehidupan ekonomi dan ketenteraman awam terancam.

Di bawah Seksyen 3(1) Ordinan Darurat (Kuasa-Kuasa Perlu)(Sarawak) 2021 P U (A) 324, memperuntukkan bagi tempoh darurat berkuat kuasa peruntukan Fasal (3) Perkara 21 Perlembagaan Negeri 2 Sarawak bahawa Dewan Undangan Negeri terbubar selepas 5 tahun daripada mesyuarat pertamanya tidak mempunyai kesan.

Kelmarin, ADUN UMNO Sungai Udang Datuk Seri Idris Haron, Datuk Nor Azman Hassan (UMNO-Pantai Kundor), Datuk Noor Effandi Ahmad (Bersatu-Telok Mas) dan Datuk Norhizam Hassan Baktee (Bebas-Pengkalan Batu) menarik sokongan terhadap kerajaan negeri pimpinan Datuk Seri Sulaiman Md Ali.

Mengulas lanjut, Adly berkata penangguhan PRN Melaka hanya mewujudkan persepsi negatif dan kesan buruk terhadap negeri dan rakyat kerana negeri itu baharu sahaja memasuki Fasa 3 Pelan Pemulihan Negara (PPN).

Katanya, tidak wajar mengatakan Proklamasi Darurat bertujuan menjaga rakyat sedangkan ia memberi kesan sebaliknya.

“Meletakkan Melaka dalam keadaan darurat disebabkan ketidakstabilan politik adalah sesuatu yang buruk. PH negeri bersedia untuk kembalikan mandat kepada rakyat.

“Cuma, kita sangat sedih apabila kerajaan sedia ada yang hilang kepercayaan tidak menggunakan garis-garis perlembagaan dan proses yang betul, untuk kembalikan mandat rakyat,” katanya.

Sebelum ini, Speaker Dewan Undangan Negeri (DUN) Melaka, Datuk Seri Ab Rauf Yusoh memaklumkan, pembubaran DUN Melaka, selepas mendapat perkenan Yang Dipertua Negeri, Tun Mohd Ali Rustam.

Suruhanjaya Pilihan Raya (SPR) pula mengadakan mesyuarat khas bagi membincangkan mengenai pelaksanaan PRN di Melaka selepas DUN berkenaan bubar.

Setiausahanya, Datuk Ikmalrudin Ishak berkata, pihaknya menerima makluman rasmi daripada Rauf berhubung perkara berkenaan sebagaimana termaktub mengikut Fasal (2) Perkara 19 Perlembagaan Negeri Melaka.


Suntikan vaksin catat rekod tertinggi 421,479 semalam

Jawatankuasa Khas Jaminan Akses Bekalan Vaksin Covid-19 (JKJAV) memaklumkan sebanyak 421,479 dos vaksin diberikan di seluruh negara semalam, tertinggi sejak program imunisasi dilancarkan.

Selangor menjadi negeri tertinggi setakat ini dengan pemberian dos vaksin pertama dan kedua semalam hampir mencecah 100,000.

Daripada jumlah itu 264,034 dos diberi kepada penerima pertama, manakala 157,445 suntikan lagi kepada penerima dos kedua, kata JKJAV dalam kenyataan hari ini.

Angka terbaharu itu menjadikan jumlah keseluruhan pemberian vaksin meningkat kepada 11,788,189 dos.

Lima negeri mencatat jumlah pemberian vaksin tertinggi semalam membabitkan Selangor sebanyak 98,118 dos, diikuti Sarawak (82,068); Wilayah Persekutuan Kuala Lumpur (67,904); Perak (24,783) dan Johor (21,880).

Sebelum ini, jumlah tertinggi suntikan harian vaksin Covid-19 adalah sebanyak 376,909 yang direkodkan pada 9 Julai lalu.


PRN: UMNO Kedah yakin menang kerusi terbanyak untuk dapat jadi MB

Sasaran UMNO-Barisan Nasional (BN) adalah memenangi sebanyak mungkin pada Pilihan Raya Negeri (PRN) nanti.

UMNO-BN perlu berusaha memenangi banyak kerusi Dewan Undangan Negeri (DUN) di Kedah, jawatan Menteri Besar boleh menjadi milik mereka nanti, kata Datuk Seri Mahdzir Khalid.

“Kita ambil pengajaran dan berpakat balik untuk menang dalam PRN kerana dengan adanya kuasa mentadbir barulah parti kita akan terus hidup.

“Kita perlu bersungguh-sungguh untuk memenangkan kerusi terbanyak dalam PRN ini selepas diputuskan kerusi mana yang akan diberikan,” kata Pengerusi BN Kedah itu dipetik laporan Utusan Malaysia.

Mahdzir berkata demikian semasa menghadiri Majlis Rumah Terbuka UMNO Bahagian Sik semalam.

Katanya, perlu diingatkan bahawa Kedah merupakan sebuah negeri yang boleh berubah pucuk pimpinan mentadbir kerajaan negeri berasaskan kepada parti.

“Jadi kita perlu berganding bahu, tambahan lagi dengan kerjasama Pakatan Harapan (PH) sekarang, peluang untuk kita kembali memperolehi kerusi terbanyak tidak mustahil akan berlaku.

“Kita telah tubuh Majlis Perpaduan di peringkat negeri dan bersiap sedia untuk menyumbang tenaga di mana-mana DUN yang akan ditetapkan bertanding kelak,” katanya lagi.

Sementara itu, Mahdzir berkata ketika ini sedang berjalan proses meneliti senarai nama calon-calon gabungan itu yang bakal diketengahkan pada PRN kelak.

“Bagi setiap kerusi DUN di negeri ini, kita akan menyenaraikan beberapa nama yang dirasakan sesuai untuk menggalas tanggungjawab sebagai pemimpin dan menyumbang kemenangan kepada parti.

“Calon terdiri daripada pelbagai peringkat umur dan sekarang adalah masa yang sesuai untuk kita fokus kepada kawasan DUN yang akan dipilih bertanding kelak,” katanya lagi.


Asyraf kritik keputusan dalam kes Najib, boleh dituduh hina mahkamah

Datuk Asyraf Wajdi Dusuki mempertikai keputusan Mahkamah Persekutuan menolak permohonan bekas Perdana Menteri Datuk Seri Najib Razak dalam kes rasuah SRC International Sdn Bhd bernilai RM42 juta semalam.

Kenyataan Ketua Pemuda UMNO itu boleh dituduh sebagai satu penghinaan terhadap institusi mahkamah kerana cuba mempertikaikan keputusan Hakim, malah kenyataannya itu boleh mengakibatkan satu kes menghina mahkamah dibuka susulan kenyataannya tersebut.

Asyraf berkata Mahkamah Persekutuan sepatutnya membenarkan permohonan bukti baharu dikemukakan Najib dalam perbicaraan kes SRC International.

“Tidakkah mahkamah mahu tahu apakah bukti itu? Tidakkah kita semua juga mahu tahu apa yang sebenar-benarnya berlaku?

“Dan pada akhirnya jika bukti-bukti ini mahu ditolak juga, maka tolaklah atas sebab kelemahan bukti ini sendiri. Bukannya atas sebab teknikal yang sebenarnya boleh ditimbang atas budi bicara,” katanya dalam satu hantaran di Facebook, hari ini.

Mengulas lanjut, Asyraf Wajdi berkata, dia sebenarnya merasa amat bimbang dengan persepsi rakyat terhadap institusi keadilan.

“Tuntutan Pemuda UMNO sebelum ini bagi mewujudkan tribunal khas bagi menyiasat konflik kepentingan Hakim Nazlan (Datuk Mohd Nazlan Mohd Ghazali) juga bagaikan dipandang sepi pihak berkenaan. Sedangkan kebebasan hakim itu adalah asas kepada wujudnya keadilan,” katanya.

Ketua Pemuda UMNO itu berkata dia bersetuju dengan ketua hakim negara yang berkata “justice delayed is justice denied” tetapi juga menyebut, “justice rushed is justice crushed” sambil mengingatkan bahawa Islam meletakkan keadilan pada tempat yang tertinggi, baik kepada hak mangsa atau hak tertuduh itu sendiri.

Justeru, katanya, setiap orang seharusnya diberikan hak seluas-luasnya untuk membela diri.

“Kita sudah tentu tidak mahu persepsi buruk rakyat terhadap sistem kehakiman seperti dekad 80an dan 90an berulang.

“Saya percaya akan ada hikmah yang Allah akan datangkan. Buat Najib, sekiranya ini adalah ujian maka percayalah Dia tidak pernah menguji hambaNya melainkan sesuai dengan kemampuan mereka.

“Apa juga yang berlaku, rakyat pasti tidak akan lupa siapa yang telah membawa negara ini ke satu aras yang tidak pernah tercapai sebelumnya.

“Kami tidak akan lupa!” katanya lagi.

Terdahulu semalam, panel lima hakim mahkamah tertinggi yang dipengerusikan oleh Ketua Hakim Negara Tun Tengku Maimun Tuan Mat menolak permohonan Najib untuk mengemukakan bukti tambahan yang dikaitkan dengan kes rasuah SRC International bernilai RM42 juta.

Panel hakim juga sebulat suara menolak permohonan Najib untuk meminta penangguhan perbicaraan rayuan utama dan akhir kes SRC International selama beberapa bulan.

Tengku Maimun memutuskan bahawa pihak berkenaan mengetahui tarikh perbicaraan yang ditetapkan dari 15 hingga 26 Ogos dan sepatutnya mengambil segala usaha untuk bersiap sedia.


Baht Thailand melantun pantas disokong sektor pelancongan

Mata wang baht Thailand melantun pantas dalam beberapa minggu lalu berikutan keyakinan berhubung pertumbuhan ekonomi yang diterajui sektor pelancongan negara itu, sehingga ia telah mencapai sasaran akhir tahun oleh penganalisis.

Baht melonjak 2.3 peratus kepada kira-kira 35.45 setiap dolar Amerika Syarikat (AS) bulan ini, mendahului keuntungan di Asia dengan margin yang luas. Di samping peningkatan unjuran ketibaan pelancong, pendahuluan itu juga didorong oleh defisit akaun semasa yang mengecil akibat kejatuhan harga minyak.

Lonjakan itu bermakna baht telah mencecah paras unjuran 35.2 untuk suku keempat oleh penganalisis menerusi tinjauan dibuat Bloomberg.

Kenaikan pesat itu juga menyuburkan perdebatan sama ada dolar AS telah memuncak, ketika penganalisis mula mempertimbangkan masa yang sesuai untuk kembali ke pasaran baharu muncul, yang telah menyaksikan aliran keluar modal ketika AS memulakan kenaikan kadar secara agresif.

“Kami menjangkakan lebih banyak kenaikan untuk baht Thailand, walaupun kami berhati-hati untuk melonjak pada paras semasa memandangkan kenaikan mendadak sejak beberapa minggu lalu,” kata Ketua Strategi Pasaran Baharu Muncul TD Securities di Singapura, Mitul Kotecha.

Memetik Bloomberg, beliau berkata pemulihan mata wang itu didorong oleh gabungan kelemahan dolar, peralihan dasar bank pusat Thailand, tanda-tanda pemulihan dalam pelancongan dan data ekonomi yang lebih kukuh.

Pergerakan dalam baht pada Isnin (15 Ogos) menyerlahkan bagaimana ia masih terdedah kepada ketidaktentuan ekonomi global.

Mata wang itu merosot 0.5 peratus sepanjang hari, penurunan terbesar dalam tempoh lebih tiga minggu selepas China mengurangkan kadar faedah utama dan setelah laporan menunjukkan bahawa pertumbuhan ekonomi lebih lemah daripada yang dijangkakan oleh ahli ekonomi.

Keluaran Dalam Negara Kasar (KDNK) Thailand meningkat 2.5 peratus dalam tempoh April hingga Jun berbanding tahun sebelumnya, di bawah anggaran median untuk pengembangan 3.1 peratus dalam tinjauan Bloomberg.

Awal bulan ini, jurucakap kerajaan berkata Thailand menjangka menarik 10 juta pelancong antarabangsa tahun ini, berbanding ramalan 6.1 juta pada April.

Tahap pelawat dilihat meningkat kepada 30 juta orang tahun depan, masih di bawah 40 juta yang melancong ke negara itu pada tahun sebelum penularan Covid-19.

Pemulihan ini penting bagi Thailand, memandangkan sektor berkaitan pelancongan menyumbang kira-kira satu perlima daripada ekonomi negara sebelum wabak itu.

Keputusan kerajaan bulan ini untuk menurunkan Covid-19 kepada kategori yang sama dengan influenza adalah satu lagi faktor positif, kerana ia menunjukkan bahawa prospek kesihatan awam negara semakin stabil.


Ladang babi di Melaka diwarta kawasan wabak berjangkit

Kerajaan Melaka mengiisytiharkan 35 ladang ternakan babi sekitar Paya Mengkuang, Masjid Tanah sebagai kawasan wabak berjangkit.

Pewartaan itu berkuat kuasa serta-merta selepas mencapai keputusan dalam Mesyuarat Mingguan Exco negeri, ia ekoran penularan penyakit Demam Babi Afrika (ASF) dalam kalangan haiwan ternakan terbabit, sejak bulan lalu.

Ketua Menteri, Datuk Seri Sulaiman Md Ali, berkata menerusi warta itu, semua ladang ternakan babi di kawasan berkenaan akan dikawal ketat, termasuk urusan berkaitan keluar masuk haiwan terbabit.

“Kita bersetuju mewartakan kawasan ternakan itu dan kawalan ketat akan diambil di kawasan terbabit bagi mengekang wabak ASF terus merebak,” katanya dipetik laporan BH.

Wabak ASF dikesan sejak 24 Disember lalu di tujuh ladang babi di Paya Mengkuang oleh Jabatan Perkhidmatan Veterinar (JPV).

Ia selepas pihak jabatan berkenaan menerima laporan daripada penternak yang terbabit dan pengesahan sampel diuji di Makmal Veterinar Sepang pada 20, 22 dan 23 Disember lalu.

Sementara itu, Sulaiman berkata, kerajaan negeri akan memasang siren kecemasan bencana di beberapa kawasan yang berisiko banjir.

Beliau berkata, perkara berkenaan masih di peringkat kajian dan akan dilaksanakan dalam tempoh terdekat.

“Melaka mempunyai banyak kawasan berisiko bencana banjir, namun kita akan memberikan perhatian khusus di kawasan `hotspot’ dan sering dilanda banjir besar seperti bulan lalu.

“Diharap menerusi kaedah itu mampu memberi amaran awal kepada penduduk yang tinggal di kawasan banjir supaya bersedia sebelum kediaman mereka dinaiki air,” katanya.


Omicron semakin menular di Jakarta

Jangkitan baharu Covid-19 di ibu kota Indonesia meningkat kepada 2,190 kes semalam, menurut Ketua Agensi Kawalan dan Pencegahan Penyakit Jakarta, Dwi Oktavia.

“Majoriti kes baharu itu atau 1,829 didominasi oleh penularan tempatan. Kes positif itu dikesan menerusi ujian saringan PCR,” katanya dalam kenyataan hari ini.

Menurutnya daripada jumlah kes baharu itu, 1,697 melibatkan varian Omicron dengan 1,166 membabitkan pengembara antarabangsa dan 531 lagi adalah penularan tempatan.

Selain itu, kes aktif meningkat sebanyak 1,708 dengan 12,196 pesakit Covid-19 yang masih dirawat atau menjalani kuarantin.

Sebanyak 10,299 kes aktif adalah penularan tempatan dan selebihnya adalah daripada individu yang pulang dari perjalanan ke luar negara, katanya.

Sehingga semalam, Jakarta merekodkan 883,490 kumulatif kes positif dengan 857,688 pesakit telah sembuh, dan kadar kematian sebanyak 1.5 peratus.

Dwi berkata dalam tempoh seminggu lalu purata kes positif di Jakarta meningkat 8.3 peratus di mana ianya melebihi kadar lima peratus yang ditetapkan Pertubuhan Kesihatan Sedunia (WHO).

Semalam, Indonesia mengesahkan jangkitan Covid-19 di negara itu semakin meningkat didorong oleh penularan pantas varian Omicron dalam komuniti, ketika perintah Pemberlakukan Pembatasan Kegiatan Masyarakat (PPKM) di Jawa dan Bali dilanjutkan sehingga 31 Januari ini. – Agensi


MetMalaysia keluar amaran hujan berterusan di Sabah dan Sarawak

Jabatan Meteorologi Malaysia (MetMalaysia) menjangkakan akan berlakunya luruan monsun pada esok hingga 2 Jan tahun depan dan pada masa sama, terdapat sistem cuaca tekanan rendah di Laut China Selatan.

Menurut hantaran di Facebook rasmi MetMalaysia hari ini, keadaan itu berpotensi menyebabkan hujan berterusan di timur Sabah pada 27 Dis hingga 2 Jan dan di barat Sarawak pada 29 hingga 31 Dis ini, lapor Bernama.

Manakala di Johor, Pahang, Terengganu dan Kelantan pada 30 Dis hingga 2 Jan.

Angin kencang dan laut bergelora juga dijangka berlaku di perairan Laut China Selatan termasuk kawasan perairan Pantai Timur di Semenanjung pada 27 Dis hingga 2 Jan.

MetMalaysia mengeluarkan ramalan itu berdasarkan analisis model METMalaysia Weather Research and Forecasting Model (MMD-WRF), European Centre for Medium-Range Weather Forecasts (ECMWF) dan Global Forecast System (GFS).


Ibu bapa perlu nasihat anak muda tolak pemimpin, parti tak amanah

Bekas Perdana Menteri Tan Sri Muhyiddin Yassin berpesan kepada ibu bapa yang mempunyai anak yang pertama kali akan mengundi dalam pilihan raya kali ini supaya menasihatkan mereka memilih pemimpin dan parti yang berjasa dan mampu memimpin.

“Kita sebagai ibu bapa bertanggungjawab membimbing dan menerangkan kepada anak-anak kita parti mana yang perlu dipilih pada PRU-15.

“Nyatakan kepada anak-anak, pilihlah pemimpin yang sudah terbukti berjasa dan dapat menjalankan amanah dengan baik sebagai pemimpin.

“Pemimpin yang bersama rakyat ketika susah dan senang dan pemimpin yang prihatin ketika rakyat bergelut dengan kesulitan,” katanya dalam kenyataan hari ini selepas majlis sembang santai bersama penduduk Kundang Ulu, Parit Raja Gersik.

Pengerusi Perikatan Nasional itu yang mempertahankan kerusi Parlimen Pagoh menyeru anak muda untuk keluar beramai-ramai melaksanakan tanggungjawab memilih pemimpin negara yang layak.

Muhyiddin yang juga Presiden Bersatu bimbang sekiranya ramai yang tidak keluar mengundi maka pemimpin yang bersih dan berwibawa terlepas peluang untuk diangkat menerajui negara.

“Ketika saya bertemu dengan jentera parti di Bilik Gerakan PDM Gersik, saya meminta mereka mengenal pasti pengundi mengikut kategori putih, hitam dan atas pagar.

“Santuni mereka secara berhemah, bertoleransi serta berikan penerangan yang jelas bagi membantu mereka membuat pilihan tepat.

“Saya juga berkesempatan untuk bersama masyarakat India di Taman Pagoh Jaya dan penduduk setempat Tionghoa di Jalan Hamzah. Saya meminta mereka untuk keluar mengundi pada 19 November nanti.

“Saya berharap masyarakat Tionghoa dan orang India dapat memberi sokongan kepada saya,” katanya.

Muhyiddin turut mengingatkan bahawa PRU-15 adalah pilihan raya paling penting yang menjadi penentu siapa dan parti mana yang bakal menerajui Malaysia.

“Kita perlu menolak pemimpin yang sudah terbukti tidak prihatin rakyat dan menjejaskan imej negara pada mata dunia.

“Inilah masa untuk kita berganding bahu, mengerah kudrat dan tenaga bagi memastikan hanya pemimpin yang layak dan berwibawa dipilih memimpin negara tercinta.

“Ayuh semua keluar mengundi, keputusan di tangan anda!,” katanya.


Hypocrisy in governance is a sign of ministers’ lack of interest on rakyat’s suffering

Politics and religion can never blend just like water and oil. The alchemy of greed however, made it possible by our politicians. Instead of a joint effort in devising policies benefiting and alleviating the rakyat’s plight, they have reduced themselves to skirmishes involving ministerial quotas and as such.

Are the people in corridors of power still ignorant? The band aid through BKM to counter the removal of essential good subsidies isn’t sustainable and how about those who do not fall under B40 category who are equally distraught?

There is a need to strike a balance between subsidy rationalisation and cash handouts to ensure that the poor are able to cope with the rise in the inflation rate.

Inflation in a technical definition is an increase in the level of prices of the goods and services that households buy measured by the Consumer Price Index which really is the measure of how expensive are goods getting.

What has our Finance Minister Tengku Zafrul Aziz done to really address the issues faced by the economy and rakyat with his knowledge in fiscal policy? He was quoted recently that Budget 2023 will continue to support economic growth and focus on reforms to improve the rakyat’s wellbeing, income and social protection as well as the competitiveness of Malaysian businesses and the move up the value chain but these fancy words and measures don’t seem to be trickling down. It should actually strengthen the government’s fiscal position but what about our government’s yearly balooning debt?

Why is he also ignoring the weakest link i.e. struggling taxpayers who are unable to afford basic sustenance? Perhaps if he had put more effort on the task at hand instead of pursuing political ambition by ‘adopting’ Kuala Selangor and focus on the nation as a whole, we could see the light at the end of this pandemic. Meddling with infrastructure projects such as Digital Nasional Berhad should be less prioritised at this point in time.

The next General Election is approaching and the dearth of political leaders in offering a pragmatic vision is even more frightening.

Pertubuhan Ummah Muafakat Putrajaya (PUMP) president Tun Faisal cited a recent survey carried out by the Muslim Consumers Association of Malaysia (PPIM) involving 1,259 respondents. In response, PPIM chief activist Nadzim Johan@Toqqi did not agree with the government’s plan to impose blanket bans on the sale and use of products for future generations, even though such proposals are well-intentioned. He believed that such bans could lead to other problems, including increasing the sales of black-market items and other criminal activities. In fact, this would harm the nation’s revenue which could be used for future essential subsidies.

Did Tun Faisal abuse the context and use it as sentiment in his political campaigning under Parti Islam Se-Malaysia (PAS) ticket ally? How do we identify ourself as a nation? Must we surrender our ideals and values in the hands of dubious elected representatives? Why are they not campaigning on real reforms against corruptions and bigger battles in eradicating poverty and injustices and providing quality education to the masses?

These are pertinent questions the Rakyat must demand from our political leaders before casting their ballot. It is our democratic right to elect and it is the elected representative’s duty to perform. Never forget your value in this country’s fate.

Ismail Hasnan, Concerned Rakyat

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Ringgit tak berubah berbanding dolar, minat belian kurang

Nilai ringgit dibuka tidak berubah berbanding dolar AS hari ini berikutan kekurangan minat belian baharu, kata seorang peniaga.

Pada jam 9.10 pagi, mata wang tempatan didagangkan pada 4.4000/4045 berbanding dolar AS daripada penutupan Jumaat pada 4.4000/4040.

Ketua Ekonomi Bank Islam Dr Mohd Afzanizam Abdul Rashid berkata pasaran akan mencari petunjuk pada mesyuarat Jawatankuasa Pasaran Terbuka Persekutuan (FOMC) yang akan datang pada Julai.

Menurut laporan berita, Pengerusi Rizab Persekutuan (Fed) Jerome Powell menjangkakan kenaikan kadar 50 hingga 75 mata asas pada bulan depan.

“Pada minggu ini juga, Pengerusi Fed juga dijangka membentangkan kepada Senat AS pada 22 Jun berkenaan keadaan dasar monetari,” katanya menurut Bernama.

Selain itu, Mohd Afzanizam menambah mata wang tempatan diunjur kekal lemah sekitar RM4.40 berikutan kebimbangan terhadap pengetatan monetari yang agresif oleh Fed, yang akan menjadi pendorong kepada dolar AS yang lebih kukuh.

Mata wang ringgit diniagakan tinggi berbanding sekumpulan mata wang utama yang lain.

Unit tempatan itu meningkat berbanding pound Britain kepada 5.3794/3849 daripada penutup Jumaat 5.4208/4257 dan lebih tinggi berbanding dolar Singapura kepada 3.1680/1717 daripada 3.1753/1786 sebelum ini.

Ringgit turut menambah nilai berbanding yen Jepun kepada 3.2554/2590 daripada 3.2655/2688 dan meningkat berbanding euro kepada 4.6191/6238 daripada 4.6314/6357 sebelumnya.


25,000 kanak-kanak 0 – 11 tahun dijangkiti Covid-19 minggu lalu

Jumlah kanak-kanak yang mendapat jangkitan Covid-19 bagi kategori empat dan lima mencatatkan peningkatan mendadak dalam tempoh tiga bulan kebelakangan ini dan situasi itu membimbangkan.

Pakar Perunding Intensif Pediatrik Prof Madya Dr Anis Siham Zainal Abidin berkata sepanjang tiga minggu lalu 17 kematian dilaporkan membabitkan kanak-kanak di seluruh negara.

Menurutnya minggu lepas sahaja 12,000 kanak-kanak berusia kosong hingga empat tahun dan 13,000 kanak-kanak lima hingga 11 tahun telah dijangkiti Covid-19 dan mereka mengalami beberapa implikasi.

“Untuk kanak-kanak yang masuk ke hospital mereka ada beberapa kategori dan kalau kita lihat daripada tahun lepas kategori yang kebiasaannya mereka masuk adalah kategori yang rendah.

“Tapi kali ini dia masuk dalam keadaan kategori yang agak tinggi. Kategori empat dan lima itu lebih ramai berbanding dengan tahun lepas.

“Jadi apa yang berlaku ialah kanak-kanak ini boleh mendapat dua jenis implikasi daripada jangkitan Covid ini. Satu ialah kesan jangkitan Covid itu sendiri terhadap badan dan kedua ialah kesan radang selepas dua hingga enam minggu dari jangkitan pertama,” katanya.

Beliau berkata demikian pada Forum Awam: ‘Vaksin COVID-19: Adakah Anak Anda Perlukannya?” yang diadakan secara maya menerusi YouTube dan Zoom anjuran Persatuan Persatuan Pediatrik Malaysia dan Immunise4life.

Dr Anis Siham berkata keadaan itu disebut sebagai sindrom keradangan pelbagai sistem dalam kanak-kanak (MISC) yang turut menyerang paru-paru, jantung dan saraf otak.

“Kategori empat kategori lima sekarang ini di ICU. Mereka memerlukan bantuan pernafasan… dan paling ketara sekali perbezaan antara tahun lepas dan tahun ni ialah kebanyakan kanak-kanak sekarang ini daripada menyerang paru-paru, mereka juga dijangkiti serangan kepada jantung dan juga serangan kepada saraf dan otak.

“Jadi itu yang kami lihat perbezaan dia dan dan kadar tenat ini lebih teruk berbanding dengan tahun lepas. Dan yang kedua ialah MISC di mana badan diserang oleh imun sistem sendiri dan selalunya ia menyerang ialah jantung,” katanya

Malah menurut Dr Anis Siham, ada juga kes di mana beliau terpaksa mencuci semula darah pesakit berusia tidak sampai sebulan dan 12 hingga 15 tahun.